text:
Varðveitingarátøk í hópatali verða gjørd í Havn
Stórigarður, fiskastykkið, Vesturvarði,
grótbrúgvin um Sandá, gamla rættin hjá Eystara Húsagarðsfesti og mangt annað.
Allastaðni kring okkum eru søgulig virðir, ið siga okkum nakað um tey, sum
undan okkum fóru.
Givið er, at eitt fólk
við ongari søgu, er eitt fátækt fólk. Tað eigur tí at verða lagt í okkum øll um
at kenna okkara søgu, tí vit hava skyldu til at bera hesa víðari til børn
okkara og eftirkomarar annars. Hvussu hetta fer at hilnast, kann bara
eftirtíðin vísa.
Tíðir broytast, mentanir
broytast, heimurin gerst minni, og vit eru partur av hesum øllum. Eitt nú hava
vit sæð, hvussu tann føroyski maturin brádliga fekk onnur virðir enn tey
siðbundnu, og hevur nú fingið eitt satt gjøgnumbrot við nýggjum og stórum
framtíðarmøguleikum. Tað verður borðreitt við blóðmøri, garnatálg, hvítnýrum og
øðrum góðum á matstovum í Havn og aðrastaðni. Nakað, sum neyvan nakar kundi
ímynda sær fyri bara 15-20 árum síðani.
Bøtandi hond betri enn spillandi tunga
Einstaklingar og
felagsskapir hava ans fyri so nógvum, og tey fjálga og bjarga mongum
mentanararvi, og tøkk skulu tey hava fyri tað.
Vit síggja tað í
tónleikalívi, í dansifeløgum, innan sjónleik, gróthús verða laðaði uppaftur, í
varðveitingini av eldru húsunum í gomlu Havnini, virkisbygningar og so
framvegis.
Fari her at nevna nøkur
varðveitingarátøk, ið kommunan júst hevur gjørt, og sum framhaldandi arbeitt
verður við. Eisini verða frásøguskelti sett upp, soleiðis at hetta ríkar um
upplivingarnar hjá borgarum í býnum og teimum vitjandi.
Gamla seyðarættin og
viðtøkugarðarnir á Eystara Húsgarðsfesti við Svartafoss er nýliga lagað
uppaftur. Rættin, sum upprunaliga var í Vørðsluni, tá bóndagarðurin var á
Húsabrúgv, men sum býurin vaks, varð flutt niðan undir Svartafoss.
Somuleiðis Vesturvarði,
stóri varðin vestan fyri Havnina hesumegin Húsareyn ella við Rossagøtuna, sum
sæst víða um, var illa farin av tíðarinnar tonn. Men nú er hann eisini laðaður
aftur, so hann aftur er sjónligur og prýðiligur fyri okkum øll.
Og ikki minst gamla
brúgvin um Sandá úti í Havnardali, sum varð bygd í 20-unum av handfimum monnum
undir leiðslu av Wilhelm Tórsheim. Hóast hendan brúgvin ikki verður brúkt
longur, so stendur hon sum eitt søguligt byggilistarligt prýði frá einari
farnari tíð. Nú verður hon fingin aftur í sín uppruna, asfaltið og bilverjan
verða tikin burtur, og smiðjujarnsgelendari verður gjørdur, soleiðis at brúgvin
fær sítt upprunasnið.
Stórigarður verður
varðveittur, og ætlanin er at fáa tað, sum eftir er av honum, laðað uppaftur,
og fáa hann friðaðan. Partar av Stóragarði eru inni á privatari ogn, og
arbeiðið er tí treytað av bæði loyvum og samstarvi. Stórigarður hevur sera
stóran mentanarligan og siðsøguligan týdning.
Fiskastykkið yviri við
Strond verður nú tikið fram aftur til heiður og æru fyri eina farna tíð.
Peningur er settur av til uppgávuna, og í næstum byrjar hetta
varðveitingararbeiðið.
Endurskapa gamlar bygdargøtur
Ætlanin er eisini at
menna gomlu bygdargøturnar, dagføra tær og laða niðurdotnar varðar
uppaftur.
Í næstum verður fundur
skipaður við landsmyndugleikarnar, sum varða av gøtunum, og
ferðavinnumyndugleikan, tí neyðugt er at samstarva um hetta arbeiðið.
Kommunan hevur ikki
heimild at nýta pening upp á annanmans ogn, men vit vilja vera við til at
fremja málið, og tí verður stig tikið til at leiða partarnar saman. Eingin ivi
er um, at hetta verður til gleði og gagns fyri okkum øll. Tað hevur nevniliga
týdning at kenna gøturnar og eisini við atliti til vaksandi ferðafólkatalið,
fyri trygdina og fyri at minka um slit av lendi.
Sum nevnt omanfyri, eru
fólk, einstaklingar og felagsskapir, sum síggja virðir í gomlum og leggja tíð
og orku í varðveitingararbeiði av slíkum slagi. Hetta fegnast vit øll um. Tað
er nógv, sum treingir til eina bøtandi hond, varðarnir eru eitt, gomlu
bøgarðarnir eitt annað.
Neyðugt er við
sjálvbodnum arbeiði, og kanningar vísa, at fólk sum arbeiða sjálvboðið, eru
bæði eydnusamari og liva longri.
Sum forkvinna í Byggi- og
Býarskipanarnevndini í Tórshavnar kommunu fari eg at heita á øll fólk, ið sita
inni við hugskotum ella onkursvegna hava tørv á ráðgeving, leiðbeining ella
øðrum stuðuli, um at venda sær til Tórshavnar kommunu. Givið er, at kommunan
einsamøll megnar ikki alt, men saman røkka vit munandi longur.
Marin Katrina Frýdal,
Tjóðveldi
forkvinna í byggi- og
býarskipanarnevndini


c: text/html

text:
23. mai 2018
Miklagarður sóknast eftir fólki til kassan og til kioskina. Les meir her.
STARVSFÓLK TIL MIKLAGARÐ
Kundi tú hugsað tær at arbeitt í Føroya størsta matvøruhandli? Ert tú ágrýtin, jalig/ur, álítandi og fyrikomandi? So er tað júst tær vit leita eftir. Miklagarður hevur tørv á:
Fólki til kassan, 30 tímar um vikuna
Fólki til kioskina, 30 tímar um vikuna
Fólki til kassan, aftaná skúlatíð
Vit bjóða eitt hendingaríkt og mennandi arbeiðspláss við út við 50 starvsfólkum. Starvið verður sett sum skjótast, og lønin er sambært S&K.
Áhugaði kunnu senda umsókn til aj@sms.fo, Arnbritt Johansen, starvsfólkaleiðara í Miklagarði, ella ringja á tlf. 233437, um tú vilt hoyra nærri.

robotstxt: allowed

filter: keep


text:
- Vit skulu vinna 4 ella 5-0 móti Føroyum
Fyrrverandi landsliðsáleyparin, Flemming Povlsen, var ógvuliga greiður í upptaktini til U21-landsdystin
U19: Tepurt tap í seinastu royndini
Føroyar løgdu seg á odda í 1.hálvleiki, men tvye mál stutt fyri dystin koppaði dystin hinvegin
U21: Her er føroyska liðið móti Danmark
Ein broyting í verjuni og ein á miðvøllinum í mun til dystin fríggjakvøldið
Væl eydnað tiltak fyri tilflytarabørn
Sum partur av #footballpeople og #equalgame vikuni hjá UEFA, skipaði FSF sunnudagin fyri fótbóltstiltakið, serliga ætlað børnum


text:
Brasilska Petrobras við størsta avlopinum síðani 2011
Brasilska oljufelagið kom úr 2. ársfjórðingi í ár við bestu botnlinjuni síðan 2011. Hækkandi oljuprísir er ein partur av frágreiðingini, skrivar Bloomberg News. Samstundis er skuldin hjá felagnum minkað.
Avlopið hjá felagnum eftir skatt var uppá slakar 17,4 milliardir krónur um ársfjórðingin.
Nógv stríð hevur verið kring Petrobras í longri tíð, millum annað hava mongu skuldsetingarnar um mutur í brasilsku stjórnini og hjá høgum politikarum í Brasilia, millum annað havt samband við júst Petrobras.
Fyrstu seks mánaðirnar í ár seldi felagið annars fyri 5 milliardir dollarar. Peningurin fór fyrst og fremst til at gjalda skuld fyri – 13% íalt til 73,66 milliardir dollarar.


text:
B68 og Skála upp og B71 niður
1. DEILD MENN - 26. UMFAR:
Skála flytir aftur upp í bestu fótbóltsdeildina.
Tað gjørdist greitt, tá liðið á útivølli móti Víkingi vann við fýra málum móti einum. Tann sigurin hevði við sær, at FC Suðuroy ikki kundi fáa Skála aftur áðrenn kappingin endar.
Nú var sigurin hjá Skála tó ikki neyðugur, tí FC Suðuroy tapti sín næst seinasta dyst – á útivølli móti B36– og tann ósigurin hevði somu ávirkan, sum sigurin hjá Skála. FC Suðuroy kundi ikki røkka uppflytingini, sjálvt um teir toygdu seg.
Skála hevur nú 48 stig á øðrum plássi, og tað er átta meira enn FC Suðuroy, og bara trý stig eru eftir at spæla um. Skála hevur eisini trý stig meira enn HB, og tað kann gerast áhugavert í stríðnum fyri silvurinum, men har er málmunurin við skálamonnum.
Áðrenn vikuskiftið var greitt, at B68 flutti upp, nú var spurningurin bara, um toftamenn eisini fóru at vinna deildina. Vunnu teir dystin leygardagin, vunnu teir eisini deildina, og tað var júst tað sum hendi. B68 vann stórt á útivølli móti EB/Streymi, og so var alt stríðið í oddanum avgreitt.
Í botninum er tað eisini greitt, at B71 ikki spælir í næstbestu deildini næsta ár. Kortini megnaðu sandoyingar at vinna heimadystin móti HB, sum einaferð var so klárt oddalið, at eingin ivaðist í, at teir fóru at vinna deildina. Nú liggur HB á triðja plássi og hetta vikuskiftið taptu teir móti botnliðnum.
Meira ivasamt er tað, hvør flytur niður við sandoyingum. Í fyrsta umfari valdast tað um, hvussu Effodeildin endar, og tí verður niðurflytingin kanska ikki avgreidd fyrr enn eftir seinasta umfar í bestu deildini.
Áðrenn seinasta umfar í næstbestu deildini er støðan tann, at TB er næstaftast, EB/Streymur triðaftast og KÍ er fjórðaftast. Og endar tað soleiðis, so kann úrslitið gerast, at KÍ flytir niður av fjórðaftasta plássi. Ella TB av næstaftasta. Tí KÍ og TB stríðast eisini fyri lívinum í Effodeildini. So spenningur er í enn.
Seinasta umfar í 1. deild verður spælt leygardagin, og seinastu dystirnir í hesum kappingarárinum eru hesir:


text:
Á myndini eru Viggo Christiansen, Jákup Dam (form. í teknisku nevnd) og Óluvu Vang vegna Tórshavnar kommunu saman við Hjørdis Haraldsdóttir Jensen vegna Heilsufrøðiligu starvsstovuna.
Størsta vatnverkið hjá Tórshavnar kommunu hevur fingið løggilding
Dan Klein --- 04.08.2018 - 10:21
Løggildingin er veitt til vatnverkið í Villingadali, ið veitir vatn til áleið 9500 fólk.
Hetta er triðja vatnverkið hjá Tórshavnar kommunu, sum nú hevur løggilding. Hini bæði eru vatnverkið á Velbastað og vatnverkið í Kaldbak, sum eru løggildað.
Hetta inniber, at mannagongdir viðvíkjandi framleiðsluhátti, útbreiðslu og arbeiðshátti eru góðkendar av Heilsufrøðiligu starvsstovuni.
Í hesum sambandi er ein góðskuhandbók fyri vantnverkið og vatnveitingarskipanina gjørd.
Endamálið við handbókini er at tryggja vatnveitingina og at tryggja eina góða drekkivatnsgóðsku.
Í handbókini er lýsing av vatnverkinum og vatnleiðingini. Somuleiðis er skráseting, vatnsýnistøkur, innaneftirlit v.m. skjalfest. Góðskuhandbókin er gjørd í samstarvi millum starvsfólk á Teknisku deild og Byggi- og umhvørvisdeildini hjá Tórshavnar kommunu.
Á myndini eru Viggo Christiansen, Jákup Dam (form. í teknisku nevnd) og Óluvu Vang vegna Tórshavnar kommunu saman við Hjørdis Haraldsdóttir Jensen vegna Heilsufrøðiligu starvsstovuna.


text:
Fyriskipararnir av EM 2018 her í Glasgow máttu í gjár krúpa til krossin og viðganga, at flest øll úrslit vóru ov góð frá finalunum leygarkvøldið, íroknað heimsmetið hjá Adam Peaty. Lesið her á NRK, umframt mítt egna her niðanfyri.
Continue reading Gøla í Glasgow: Flestu tíðir vóru ov skjótar
Føroyskir svimjarar royna seg í hesum døgum á EM 2018 í Glasgow, og gongur tað uppá stás. Tríggjar ferðir luttøka og tríggjar ferðir persónlig met, nú tríggir dagar eru avgreiddir her hjá føroyingunum 🙂
Continue reading Frálík byrjan uppá EM 2018 í Glasgow
Skrá og úrslit her á Microplus
Italsku Microplus hava lagt út hesar startlistar til EM 2018 í Glasgow, sum byrjar um eina viku, fríggjadagin hin 3. august 2018. Har verða vælsagtans nakrar strikingar framdar á tekniska fundinum hin 1. august, men tó so kunnu vit longu nú staðfesta, at føroyingarnir fáa eitt pláss har vit nú plaga at liggja, í lægra endanum men nakað uppi frá botninum.
Continue reading Startlistin til EM 2018 í Glasgow klárur
Nú nærkast til ársins altjóða summarstevnur, har tilsamans 16 føroyskir svimjarar fara at royna seg á stevnum í Finnlandi, Lettlandi og Skotlandi. Flogferðir eru bílagdar osfr – her niðanfyri er upplisting av hópunum. Continue reading Hóparnir til EJM, NMU og EM 2018
Um 50 dagar byrjar Evropameistarastevnan 2018 í Glasgow, og fyriskipararnir feira tí hetta við at avdúka heiðursmerkini.
Tey skriva um sniðið:
The unique, beautifully crafted medals have been specially designed by Touch of Ginger, for this inaugural multi-sport event, as the unifying element for the seven individual European Sports Federations and will be a lasting legacy of the event’s first edition.
The medal design is bold and dynamic with a contemporary triangular prism form inspired by the European Championships emblem. The front features a stylish 3D interpretation of the Championships brand whilst the rear displays the participating sports federation logo along with event specific data in a clever facetted design. Each medal is hung from a ribbon featuring a striking crystal design that builds to a full spectrum of rainbow colours that capture the spirit of this multi-sport event.
Í dag eru 100 dagar til Evropameistarastevnuna 2018, sum verður søgulig við tað at hetta er fyrsta veruliga samskipaða EM í svimjing, rógving, fimleiki, súkkling, frælsum ítrótti, triatlon og golf. Glasgow og Berlin verða í felag vertir fyri hesi stevnu, soleiðis at tað í Berlin verða eini 1500 sum fara at kappast í frælsum ítrótti, og í Glasgow eini 3200 sum fara at kappast í hinum ítróttunum.
Continue reading 100 dagar til fyrsta fleirítrótta-EM
Her eru kravtíðirnar til EvropaMeistarastevnuna á langgeil 2018, sum verður í Glasgow í Skotlandi hin 3. til 9. august 2018. Hesar kravtíðir vóru eisini sendar feløgunum í november 2017.
Hetta verður ein heilt serlig stevna, við tað at tað samstundis verður skipað fyri evropameistarastevnu í súkkling, golf, amboðsfimleiki, rógving og triathlon í Glasgow, umframt at Berlin skipar fyri evropameistarastevnu í frælsum ítrótti.
Continue reading Kravtíðir til EM 2018 í Glasgow


text:
Vilmund Jacobsen 09.06.2018 (12:04)
Nýgjørdur skemtifilmur hjá Hanusi
Fyrsta filmssýningin var í Virkinum á Sandi í gjárkvøldið, og í kvøld klokkan 21 og í morgin klokkan 17 verður sýningin uppafturtikin.
Sýningarnar eru í samband við Sandoyarstevnuna, sum hetta vikuskiftið er á Sandi.
Umframt filmin “Wünder Pitsa” hjá Hanusi Johannessen, ið vann 48 tímars filmskappingina hjá Klippfisk í fjør, verður kendi føstulávintsfilmurin “Føstugangshald á Sandi” eisini vístur.
At enda á filmssýningini, sum verður í kvøld og í morgin, verður spildurnýggi skemtifilmurin “Sølumaðurin” hjá Hanusi Johannessen eisini frumsýndur hesar dagarnar.
- Allir hesir filmarnir eru framleiddir á Sandoynni, annaðhvørt av sandoyingum ella við sandoyingum í høvuðsleiklutunum, siga tey í Virkinum, sum skipa fyri stevnu á Sandi.
Leggjast kann aftrat, at atgongumerkið at síggja hesar filmarnar í Virkinum á Sandi kostar 50 krónur.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Eirikur Lindenskov 12.06.2018 (11:39)
Tað eru eisini neistar í ríkifelagsskapinum
Eftir at Lars Løkke Rasmsussen hevði runnið sær ein túr í morgun legði hann hesa video út á Facebook.
Hann greiðir frá, at hann, Aksel V. Johannesen og Kim Kielsen á ríkisfundinum í morgun eitt nú skulu tosað um støðuna í ríkisfelagsskapinum og »DFG-ordningen« – Danmark for så vidt angår Færøerne og Grønland...
Hann vísir á, at meðan Danmark er limur í ES, so eru Føroayr og Grønland uttanfyri. Tað merkir, at tá Føroayr og Grønland skulu samráðast um fiskirættindi, so er tað við ES, sum vegna Danmark samráðist, og tá eru tað Føroyar og Grønland, sum umboða ríkisfelagsskapin, sum tá er uttan fyri ES. Ein tvístøða, sum partarnir tó klára at greiða, heldur forsætisráðharrin.
Trýst á pílin á myndini fyri at síggja video'ina við Lars Løkke Rasmussen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ingi Samuelsen
14.04.2018 - 09:01
Tíðindi > Uttanlands - Kríggj
Amerikanski forsetin, Donald Trump, hevur saman við Stórabretlandi og Fraklandi givið boð um at leypa á Sýrialand.
Tað segði forsetin á einum tíðindafundi í Hvítu Húsunum í gjárkvøldið, lokala tíð (um tvey tíðina hjá okkum).
Bretski forsætisráðharrin, Theresa May, váttaði stutt eftir, at bretar luttaka í atsóknunum í Sýria.
- Eg havi góðtiki, at vápnaðar bretskar deildir fremja skipað og málrættað álop fyri at minka um møguleikan hjá sýrisku stjórnina at fremja evnafrøðilig álop, segði Theresa May sambært Reuters tíðindastovuni.
Eisini franski forsetin, Emmanuel Macron, hevur váttað, at franskar deildir eru við í atsóknini.
Álopið er aftursvar til evnafrøðiligu álopini á Douma síðsta vikuskiftið. USA, Stórabretland og Frakland halda øll, at stýrið hjá Bashar al-Assad hevði ábyrgdina.
Sambært Reuters hoyrdust fleiri spreingingar í sýriska høvuðsstaðnum, Damaskus, stutt eftir, at amerikanski forsetin hevði givið boðini.
Ein starvsstova í høvuðsstaðnum og fleiri herstøðir vórðu rakt. Tað skrivar Reuters frá sýriska eygleiðarabólkinum, SOHR. Eisini ljóða tíðindi um, at sýriska loftverjan hevur ”svarað aftur”.
Ein tíma eftir tíðindafundin hjá forsetanum, segði amerikanski herovastin, Joseph Dunford á tíðindafundi, at skipaða álopið var av. Amerikanski verjumálaráðharrin, Jim Mattis, hevur eisini sagt, at talan var um eitt eingangsálop. Fleiri álop eru ikki ætlað, sigur hann.
Limirnir í trygdarráðnum hjá ST hava seinastu dagarnir verið saman fyri at kjakast um, hvussu svarast kann upp á tað, ið hildið verður eitt evnafrøðiligt álop. Ráðið kom ikki fram til nakra semju, innan USA, Frakland og Stórabretland valdu at leypa á Sýria, skrivar Ritzau.
Donald Trump gav boðini um at leypa á Sýria á tíðindafundi í nátt føroyska tíð (Mynd: EPA)


text:
Snorri Brend
01.09.2014 - 23:27
Tíðindi > Mentan > Bygdatíðindi
Tað var tann tíð, tá tað búðu rættiliga nógv fólk í eini so lítlari og fjarskotnari bygd sum Dalur.
Henda hugnaliga bygdin á eystursíðuni á Sandoynni hevur í dag eitt fólkatal sum liggur væl undir 40.
Hyggja vit nøkur ár aftur í tíðina búðu munandi fleiri fólk her.
Ja, hagtølini vísa, at í 1985 búðu 77 fólk í Dali, meðan talið í dag er farið væl niður um helvtina av hesum.
Sambært seinastu uppgerðini hjá Hagstovuni búðu 33 fólk her seinast í mai mánaði í ár.
Eitt annað, sum eisini hevur merkt trivnaðin í bygdini er skúlin, sum lat aftur fyri nøkrum síðani.
Fyri eini 35 árum síðani vóru 16 børn í skúlanum, men barnatalið minkaði og minkaði, soleiðis at eingi skúlabørn eru í Dals skúla.
Hann verður tí brúktur til annað endamál, millum annað í samband við kvøldsetur fyri ferðafólki.
TUNNIL
Dalbingar hava leingi ynskt sær betri - ella: annað - vegasamband til bygdina.
Onkur hevur skotið upp at gera ábøtur á tann smala og ótíðarhóskandi vegin úr Húsavík til Dals. Men hetta hóvar bygdarfólkinum minni væl.
Tey hava eittans ynski, og tað er at ein tunnil verður gjørdur til Dals, soleiðis at tey eisini kunnu fáa trygt vegasamband alt árið.
Fleiri fyrispurningar og uppskot hava verið um hetta á tingi, men enn hevur hetta ikki borið á mál hjá dalbingum.
Les eisini: http://aktuelt.fo/tunlar+bida+spent+eftir+avgerdini.html
Ein heilt annar spurningurin er, um tað ikki er í seinna lagi at ein tílíkur kemur einaferð í framtíðini.
Hinvegin tykjast fólk at trívast í Dali.
Í øllum førum hevur kampingplássið í bygdini skapt eyka lív í um summarið.
Vegur til Dals er bæði smalur og krókutur
Dalbingar hava við tolni koyrt eftir smala vegnum - og koma helst at gera tað nøkur ár aftrat


text:
NIS skeið 2018
Annað árið á rað hevur Námsvísindadeildin skipað fyri námsfrøðiligum innleiðsluskeiði (NIS) fyri lærarar, sum fyrstu ferð skulu undirvísa á einum miðnámsskúla.
Skeiðið er krav til allar nýggjar lærarar og gevur teimum innleiðslu í, hvussu tú skalt skipa teg og hátta tær sum nýggjur lærari. Luttakararnir fáa bæði ráð og amboð, sum skulu gera byrjanina sum lærarar smidligari.
Innleiðsluskeiðið er fyrsti partur av námsfrøðiligari útbúgving (NÚ), sum allir lærarar, sum verða settir í fast starv á miðnámi, skulu hava. Skeiðið telur 2 ECTS í samlaðu útbúgvingini á 60 ECTS.
24 luttakarar vóru á skeiðinum og undirvísarar vóru: Katrin Hammer úr Skúvoy og Vár í Ólavsstovu, sum báðar hava drúgvar royndir við miðnámsskúlanámsfrøði og sum undirvísarar og Sjúrður Ravnsfjall, sum er KT-lærufrøðingur.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Myndir í dagliga degnum :o) Nov - Des 2015
14 desembur og mega gott veður, vegurin er sum á kalvabakið
Høgni klárur at fara til Philippinirnar, saman vid 2 vinmonnum. Skulu til
Manilla og búgva her
13 des. Tummas komin vid kjøti, sær gott út :o)
Ásbjørn er komin at gista hjá okkum og Bergur komin at vitja ein túr
12 des. Adriana, Kristian Eli og Diddan komin ein túr :o)
Maibritt, Andrass og Ásbjørn eisini komin ein túr, tey fara til DK hóskvøldi,
verda hjá
Petur og Oleu á jólum
Mammasta diddan er fitt, abbasa didda :o)
Fyrstu fer eg síggji eiga hjá diddini, men hon oyslar ikki vid at vísa eyguni
fram, eg sá tey bara í eitt sekund :o)
Gudmundur hevur gjørt jólakalendara til Bobby, so hann eisini sleppur at
pakkad upp hvønn morgun. Gudmundur leggur nakrar fram til hann og so velur hann
sær ein :o)
6 des. Høgni er komin ein túr til kaffi, hann fekk jólagávur, tíd hann verdur
ikki heima á jólum
So eru kleynur á skránni :o)
Bergur og Gudmundur hava yvirtiki stovuna hjá okkum
5 des. Vit báðir eru farnir í Fornminnis-savni ein túr. Vit eru so mega
mentaðir :o)
3 des. Er hon ikki fitt, vitjar abba :o)
28 nov. Jólamynd av havanum hjá okkum :o)
28 nov. Jólatræði verður tendra
Gudmundur bakar smákøkur, Gudmundur´sa special sigur hann at tær eita, smakkaðu
væl :)
Vit bæði ein spaseritúr
Perlu-kotulettin hjá Hans er mega góð
17 nov. Aftur smákøkur :o)
15 nov 2015 bleiv hendan fitta diddan fødd. Myndirnar eru frá 16 nov tá vit
eru og vitja, mammasta hon er fitt :o)
Fittasta hjá okkum
Akkurát sum ordiligt :o)
Dennis er eisini komin at vitja
Gudmundur slapp at halda henni, hann tordi næstan ikki tí hon er so mega
lítil helt hann :o)
Høgni er eisini og vitjar. Ein stolt omma
Omma og abbi :o)
13 novembur og Gudmundur hevur bjóða vinunum í grannalagnum til hugnakvøld
:o) 30 okt og
vit hava fingið 3 grindalykkjur frá Jóan Paula og Jórun, mega :o)
Petur er óførur at senda myndir av nýggja húsinum, sum tey lata byggja, sær
gott út
9 nov Adriana og Kristian Eli komin ein túr at vitja, nú verður man abbi
skjótt tað sæst :o)
7 nov Laila hevur bjóða teimum hon arbeiddi saman við Undir Brúnni til eitt
Tabas-kvøld
Laila´s special :o)
Næstu myndirnar >>>>>>>>


text:
Orð og lag: Fríðbjørg Jensen
1. Jesus, móti Tær eg rætti mínar hendur,
og eg veit, Tú taka vilt ímóti mær;
tí í dýrabara Orði Tínum stendur,
at Tú ongan, ongan rekur burt frá Tær.
Og tí komi eg til Tín,
tí einans Tú ert loysnin mín;
Tú tann einasti, ið nú mær bjarga kanst.
Eg kann ei fulltakka Tær,
fyri alt, ið Tú gavst mær;
eg vil rætta mínar hendur móti Tær!
2. Takk, o, Jesus, tí at Tíni lyfti halda,
eingin kann meg ríva út úr Tíni hond.
Tú við dýrabarum blóði mátti gjalda,
ja, á krossinum Tú loysti syndabond.
Á, hvør náði rík og stór,
at Tú til foldar niður fór,
til at doyggja, lata lív Títt fyri meg!
Eg kann ei fulltakka Tær,
fyri alt, ið Tú gavst mær;
eg vil rætta mínar hendur móti Tær!
3. Jesus, tá ein dag mítt lív á fold er endað,
og mítt hjarta ikki meir í barmi slær;
og tá eg á Himna føgru strond skal lenda,
vilt Tú rætta Tínar hendur móti mær!
Á, tær hendur kenni eg,
eg síggi naglamerkini,
sum Tú fekst, tá fyri meg Tú deyðan leið.
Eg kann ei fulltakka Tær,
fyri alt, ið Tú gavst mær;
eg vil rætta mínar hendur móti Tær!


text:
Verður uppskotið hjá Fólkaflokkinum um at vinnufyritøkur skulu verða frátiknar kringvarpsgjald, fer hetta at kosta Kringvarpinum einar sjey milliónir. Tað segði Rigmor Dam, landsstýriskvinna í mentamálum, í tinginum í gjár.
- Eg haldi ikki man ger sær nóg greitt hvørjar avleiðingar, tað hevði fingið fyri kringvarpið um inntøkurnar minkaðu so líðandi, segði landsstýriskvinnan.
- Veruleikin er tann, at batin sum kringvarpið fekk fíggjarliga er longu etin upp í lønarvøkstri og umflokkingum, og man er vísur í, at í so fall, at kringvarpið missur hóåin av innntøkum, verður tað ein stórur smeitur fyri framleiðsluna.
Verða inntøkurnar minni, fer tað helst, at ávirka framleiðsluna av tilfari til børn og ung, mentan osv.
- Tað verður ikki soleiðis, at man fer at minka um framleiðsluna av tíðindum, men hinvegin kunnu vit risikera at tilfar til børn og ung, mál og mentan osv. fer at svíða, segði Rigmor Dam.
Hon greiddi frá, at stórur partur av inntøkunum, sum Kringvarpið hevur, fer til rakstur av bygningi og tekniska undirstøðukervi, sum skal vera.
Rigmor Dam, landsstýriskvinna í mentamálum, Sirið Stenberg, landsstýriskvinna í heilsu- og innlendismálum, og Annita á Fríðriksmørk, tingkvinna fyri Tjóðveldi (Savnsmynd: Jens Kr. Vang)
Tillagingar skulu gerast
Landsstýriskvinnan er tó samd í Fólkaflokkinum, at nakrar tillagingar skulu gerast, og hetta er eisini nakað man er í holt við í løtuni.
- Rættiliga skjótt tá broytingarnar vórðu samtyktar gjørdist greitt at nakrar tillagingar skuldu gerast. Serliga í mun til einstaklingavirki, hárfríðkanarkvinnur og so víðari, segði Rigmor Dam.
Hon segði víðari, at man er í einari tilgongd, har allir flokkarnir eru samlaðir, har roynt verður at finna eina breiða semju um hvussu kringvarpsgjaldið skal skipast.
- Tað snýr seg um einar 7 milliónir krónur, og tað eru nógvir pengar tá tað snýr seg um at framleiða tímar til føroyingar, segði Rigmor Dam.
Sambært uppskotinum hjá Fólkaflokkinum væntast inntøkurnar hjá Kringvarpinum í 2018 at vera 71,4 milliónir krónur.


text:
Máltøkni er samanrenning millum málfrøði og teldufrøði. Í stuttum snýr tað seg um at fáa teldur til at kenna aftur, viðgera og eftirlíkna menniskjamál á skrift og í talu.
Fremsta uppgávan hjá máltøkni er at lætta um samskiftið hjá menniskjum, og vit brúka hana hvønn dag uttan at hugsa um tað. Vit googla og sprota, vit tosa við alskyns tól, vit fáa telduna at lesa upp fyri okkum, og hon kannar eisini, um tekstir okkara eru rætt stavaðir. Máltøkni er vorðin týðandi partur av infrastrukturi okkara og er við til at binda okkum saman sum samfelag.
Tí er máltøkni so týdningarmikil. Ikki bara fyri land okkara sum heild, men eisini fyri møguleikarnar hjá hvørjum einstøkum at virka í felagsskapinum og at byggja egna framtíð.
Tí hevur tú ilt við at lesa, ert tú eitt sindur uttanfyri. Hevur tú trupulleikar við at skriva, ert tú eitt sindur uttanfyri. Ert tú sjónveikur, ert tú eitt sindur uttanfyri. Ert tú hoyriveikur, ert tú eitt sindur uttanfyri. Ert tú útlendingur og skilur ikki málið, ert tú eitt sindur uttanfyri. Tú fært ikki úttrykt teg nóg væl, og Føroyar fáa ikki fullgott gagn av evnum tínum.
Tað hevur altíð verið so. Men so hvørt sum samfelagið verður talgilt og skrivifiserað, verður torførari hjá hesum medmenniskjum at vera við. Skriviveiki pedagogurin, sum áður blomstrandi kundi fortelja foreldrunum um alt tað stuttliga, sum barnagarðurin ætlaði at gera saman við børnunum, skal nú avdúka veikleika sín, tí nú skal alt skrivast upp á talvur. Lesiveiki bilmekanikarin, sum áður kláraði seg við skiftilykli og skrúvublaði og valla møtti einum bókstavi á verkstaðnum, skal nú orðna meira tekniskt samansettar bilar og lesa týskar manualir bara fyri at orðna eina hondbremsu. Og hjá teimum, sum onga útbúgving hava, er gamla og virda alternativið at fara til skips ella á flakavirki útskift við ivandi eygu og eitt trýst um at blíva til okkurt.
Máltøknin kann lata upp dyr fyri hesum fólkum. Hon kann lesa, skriva og umseta fyri tey. Geva teimum røddina aftur.
Tað er tann reini gandur.
Føroyskt er ikki eiðasørt við máltøkni. Vit hava eitt vælútbygt internetsamband og kunnu útvega okkum informatión um øll hugsandi evnir á Google og øðrum leitiskipanum. Sprotin hevur eisini brúkt møguleikan og hevur ment orðabókatænastu sína, sum landið hevur verið við til at fíggja, so at vit øll kunnu brúka tænastuna. Hvør hevði viljað verið hana fyriuttan í dag.
Vit hava eina føroyska teldutalu, sum upprunaliga varð skapt til sjónveikar føroyingar, men sum eisini gjørdist ein kollvelting fyri lesiveik og skriviveik.
Tann ungdómur, sum fyrr føldi seg til fortreð og altíð skuldi hava onkran at lesa fyri sær, kann nú við teldutaluni sjálvstøðugt taka sær eitt miðnámsskúlaprógv. Tann húgvan er ikki bara ein billett til eitt universitet. Hon styrkir eisini sjálvsálitið hjá næminginum og er góð íløga hjá samfelagnum, tí nú fæst atgongd til potentialið í næminginum, ið sum liðugt útbúgvin kann geva sítt íkast aftur til felagsskapin. Tað finnast lesiveikir føroyskir skiparar, sum rokast á havinum og tjena harðan valuta til samfelagið, sum høvdu havt verri við at komið hartil, um teir ikki høvdu teldutaluna til at hjálpa sær í skúlagongdini. Tailendskar kvinnur lurta eftir teldutaluni, so at tær hoyra, hvussu málið ljóðar, og hvussu orðini verða úttalað. Teldutalan mótar hesar kvinnur til at útbúgva seg í Føroyum og er soleiðis við til at integrera tilflytarar inn í føroyska samfelagið.
Uttan máltøkni vóru hesar søgur ikki til, og tær eru mangar fleiri.
Føroyskt er altso við í máltøkniligu menningini, men skulu vit vera reiðiliga errin av móðurmáli okkara – og tað skulu vit – so taka vit næsta stigið nú. Møguleikarnir eru nógvir, men serliga trý ting eiga at verða gjørd. Vit eiga at fáa tann føroyska rættstavaran at virka betur, vit eiga at fáa føroyskt við í Google Translate, og vit eiga at gera eitt føroyskt talu til tekst-forrit.
Tann føroyski rættstavarin er frálíkt amboð hjá øllum, sum skriva føroyskt, tí hann hjálpir til við at lúka burtur villur, sum eygað ikki sær. Hentur og líkatil. Rættstavarin virkar tó ikki á øllum plattformum og er tí ikki tann vinningur, sum hann kundi verið. Høvuðsorsøkin er, at føroyskt er ov lítil marknaður til at vekja peningaligan áhuga hjá stórfyritøkum sum Apple og Microsoft. Fróðskaparsetrið og føroyskar kt-fyritøkur hava roynt uttan úrslit, og Sprotin arbeiðir nú við at menna nýggjan stavara, sum vónandi fer at kunna loysa trupulleikan, men tað er ikki vist. Meðan vit bíða, kunnu vit fara inn í okkum sjálvi og umhugsa, hvørt vánaliga marknaðarappeal okkara ikki fyrr ella seinni má hava ta fylgju, at landið má rinda heimsfyritøkum ein posa av pengum fyri at fáa slík arbeiði gjørd. Ein modernaður rættlesari kundi eins og orðabókatænastan hjá Sprotanum verið gáva til Føroya fólk. Tann gávan hevði glett øll.
Google Translate er heimsins kendasta umsetingarmaskina við yvir 100 málum og 500 milliónum brúkarum um dagin, og øll hava ókeypis atgongd. Orð fyri orð eru umsetingarnar álítandi. Til setningar eru tær fínar sum rátýðingar hjá tí, sum dugir eitt sindur á at skyna, og til ber at leggja betri uppskot afturat so hvørt. Tað hevði verið fongur at fingið føroyskt við í Google Translate, ikki bara fyri føroyingar, men eisini fyri útlendingar, sum leita sær kunning um Føroyar. Fyri at fáa fyritøkuna Google at geva hesum ans, skipaðu Atlantic Airways og Visit Faroe Islands fyri PR-átakinum Faroe Islands Translate, og sanniliga hevur tað lukkast teimum at fáa samband við ovastu leiðsluna í Google, og hon er við upp á tað. Jonhard Mikkelsen er sjálvandi mitt í rokanum. Sum fyrsta stig hevur Google fingið alt tilfarið til ensk-føroysku orðabókina hjá Sprotanum útflýggjað, og Google tekur nú støðu til, um farast skal víðari, og hvussu tað so skal gerast. Verður hildið áfram, verður tað aktuelt at fáa aðrar føroyskar orðabøkur við. Tað verður eisini ein spurningur um rættindi hjá teimum, sum skapt hava verkini, men vónandi fer hetta spennandi átak at bera á mál. Eisini í hesum føri eigur tann politiski myndugleikin at vera klárur og tørna til sum bulldosarin, ið kann bróta niður teir fíggjarligu múrar, sum ofta reisa seg í slíkum málum. Tað er til gagns fyri okkum øll.
Eitt talu til tekst-forrit er eitt forrit, har teldan skrivar tað á skíggjan, sum sagt verður við hana. Hetta er so nýtt í føroyskum, at einki orð er fyri tí enn. Á enskum eitur tað automatic speech recognition, stytt ASR, ella bara speech to text, stytt STT. Summi kalla tað raddarkennara, og lat okkum brúka tað í hesum sambandi.
Ein raddarkennari er fyrst og fremst eitt neyðugt amboð hjá teimum, sum hava ilt við at skriva. Tað kunnu vera skriviveik, og tað kunnu vera fólk, sum hava fysiskar avbjóðingar ella aðramáta einki hava tað við at skriva. Ein skjót meting fortelur, at umleið 5.000 føroyingar kunnu hoyra til henda bólk. Fyri teir verður raddarkennarin eitt frambrot, sum fer at styrkja demokratiska leiklut teirra og geva teimum betri samfelagsliga vælveru. Teir sleppa við.
Raddarkennarar eru samstundis grundarlagið undir øllum hentleikum, sum hava við raddargrundað samskifti við tól at gera. Kendast man vera Siri hjá Apple, men øll slík tól brúka raddarkennarar. Ein føroyskur raddarkennari letur tí upp fyri óteljandi hentleikum, eisini teimum, sum liggja frammi í ókomnum døgum og bíða eftir at verða uppfunnir.
Tað verður eisini ført fram, at raddarkennarar kunnu brúkast sum skrivstovuamboð til eitt nú skrásetingaruppgávur hjá heilsuverki og øðrum almennum stovnum, men royndir vísa, at enn skal tøknin forbetrast nakað til at kunna kalla hetta ein generellan sannleika.
Fyrsta fetið til at gera ein føroyskan raddarkennara er nýliga tikið. Fólkini eru lutvíst tey somu, sum gjørdu ta føroysku teldutaluna. Á odda er Karin Kass, leiðari á Sjóndeplinum og kvinnuligur parallellur til Jonhard Mikkelsen. Tað verður ótrúliga spennandi at síggja, hvussu leikur fer, og fram um alt mugu politikarar og hvør tann, sum hevur fíggjarliga orku til tess, vera við til at stuðla hesum og øðrum framtøkum, sum gjørd verða innan máltøkni í føroyskum.
Tá ið verkini eru skapt, fer eingin at vilja vera tey fyriuttan.
Sjúrður Gullbein


text:
Implementation - verkseting
Hvussu verður verkætlanin sett í verk? Hvussu verður fíggingin býtt millum uppgávurnar? Hvussu verða uppgávurnar býttar millum luttakararnar?
Hav samband og samsvar millum fígging og uppgávur.
Eisini er viðkomandi at hava í huga tíðarútrokningina og at samsvar er millum fíggjarætlan og tíðina, sum verður sett av til avrikið.
Ger eina greiða arbeiðsætlan - workplan og skipa arbeiðið í setningar ella uppgávur - tasks. Í hesum partinum av umsóknini verður greitt neyvari frá, hvussu komið verður frá hugskotinum undir Excelence partinum til málið og úrslitið í sjálvari verkætlanini.
Hvør luttakari í verkætlanini skal hava uppgávu. Uppgávurnar skulu vera vælgrundaðar og veruligar. Set fíggjarorku av til hvørja uppgávu. Eingin luttakari má vera við bara av navni.
Ger sannførandi leiðsluætlan. Tað nýtist ikki at vera nýggjur máti at leiða verkætlanina. Mest umráðandi er, at tað virkar. Eisini verður hetta gjørt í mun til støddina á verkætlanini.


text:
Fyrstu seks mánaðirnir í ár øktist útflutningsvirði hjá Grønlandi við 377 milliónum krónum. Grønlendska kringvarpið skrivar, at økta útflutningsvirðið í høvuðsheitum stavar frá størri inntøkum frá rækjum og svartkalva, sum eru hækkaðar við ávikavist 138 og 135 miliónum krónum í mun til fyrstu seks mánaðirnar í fjør.
Tað er tó kortini ikki so, at handilsjavnin er nógv broyttur, tí samstundis sum utflutningurin er øktur, er innflutningurin tað eisini. Fyrra hálvár í ár innfluttu grønlendingar fyri 342 milliónir krónur meira enn sama tíðarskeið í fjør.


text:
Skata (lat. Larus canus L; da. Stormmåge) er av teimum lítlu másasløgunum, lítið størri enn rita. Føturnir hava ein grønligan lit, og nevið er grøngult; annars líkist hon ritu í útsjónd. — Í Noregi eigur hon í hópatali. Í Føroyum hevur hon altíð verið ein sjaldsamur fuglur, mangastaðni ókend. Í seinnu tíðini hevur sæst meir til hennara og í summum støðum er hon nú farin at eiga í haganum. Eggini eru á liti og stødd sum rituegg. Dúnungin er gulgráur við svørtum prikkum, ungfuglurin gráflekkutur. — Í bygdum, sum hon leingi hevur verið kend, er hon nevnd skatumási ella skata; summstaðni er hon nevnd gneggjus. Í nøkrum støðum, har hon er nýkomin, vita teir einki navn til hennara. Og í einstøkum bygdum er hon kallað fransaterna, men tað má vera av misgáum. Ritu líkist hon; ikki um nakrar vegir er hon lík ternu, so tað er ótrúligt, at teir gomlu skuldu farið at givið henni eitt ternunavn. — Tað er eingin fagnaðargestur at fáa. Hann tekur egg og ungar frá øðrum hagafuglum; fram við lundaurðum jagstrar hann sildberan, til hann má sleppa sildini, og ikki er tað sørt, hann tekur av pisum, fyrst tær koma út úr holuni.
Úr: Mikkjal á Ryggi: Fuglabókin, Dýralæra II. 1951.
Másasløgini eru um flestu vegir lík teimum klófuglum, ið hagafuglar eru, og kunna við røttum verða nevndir hagafuglar; um eini tvey av teimum verpa í bjørgunum, so síggjast tey stundum í stórum flokki sita í haganum. Í mongum eru tey hvørjum øðrum lík. Øll hava tey sama vakra vakstrarlagið og langar veingir; tá ið tey sita, røkka teir aftur um velið. Øll hava tey eitt lætt og vakurt flog — kunna sveima langan veg, uttan at veingirnir síggjast rørast. Tó at gongulagið er gott, gera tey lítið av at ganga — halda seg mest í luftini ella á sjónum. Tey kunna svimja skjótt, og eru so lættfloytt, at tað ber lítið ella einki til at kava. So føða tey seg av fongi, sum tey taka oman á ella nær undir vatnskorpuni — aftur at tí, sum tey vinna sær uppi á landi. Eggini eru 2 ella 3, grøn ella brún ella harímillum, við nógvum dimmum blettum.
Øll sløgini, ið higar koma, eru grá ella blálig á bakinum. Summi eru stórir fuglar, summi miðalstórir. Tey stóru sløgini hava øll gult nev við einum stórum reyðum bletti hvørjumegin á undirnevinum og króki á yvirnevinum. Annars eru tey á sumri hvít allar staðir, á vetri gráflekkut um høvur og háls. Ungfuglur teirra, nevndir skurar, eru grásprøklutir ella morsprøklutir og hava grátt nev.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Tróndur Arge 10.10.2018 (16:15)
Her er føroyska liðið: Finnur byrjar
Fyrrapartin í dag vandi føroyska landsliðið fyri seinastu ferð, undan Nations League dystinum móti Aserbadjan, sum verður í annaðkvøld klokkan 19.45. Venjingin staðfesti tær gitingar, sum In.fo gjørdi longu týsdagin.
Gilli Rólantsson verður fluttur aftur á høgra bakk, Jóan Símun Edmundsson verður høgri miðvallari, meðan Finnur Justinussen verður í álopinum. Tað merkir, at Gunnar Vatnhamar ikki fær afturval á høgra bakki. Hartil verður Odmar Færø í miðverjuni, tí Sonni Ragnar Nattestad hevur leikbann. Soleiðis sá uppstillingin eisini út í dag, meðan teir vandu.
Les eisini: Ongar umberingar úr Aserbadjan
Tað merkir, at tað verða tvær broytingar á liðnum í mun til liðið, sum byrjaði móti Kosovo. Gunnar Vatnhamar og Sonni Ragnar Nattestad verða ikki við frá byrjan, meðan Odmar Færø og Finnur Justinussen koma inn.
Vit gita liðið:
Gunnar Nielsen – Gilli Rólantsson, Atli Gregersen, Odmar Færø, Viljormur Davidsen – René Shaki Joensen, Hallur Hansson – Jóan Símun Edmundsson, Brandur Hendriksson, Kaj Leo í Bartalsstovu – Finnur Justinussen
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Rólant Waag Dam 13.03.2014 (10:02)
Tilnevningar til Ársins videolag á FMA
Sigga Vang, sum hevur samskipað dómsnevndina til Ársins videolag á FMA, hevur í dag kunngjørt hvørji fimm videoløg eru tilnevnd sum Ársins videoløg.
Tey eru:
Greta Svabo Bech – Broken Bones
Heiðrik á Heygum hevur leikstjórnað tvey av teimum fimm tilnevndu videoløgunum. Talan er um True Love hjá Eivør og Norðlýsið hjá Byrta. Polar Films Entertainment hava leikstjórnað Tú hjá All In, meðan tað eru danska Lene Drachmann, ið hevur leikstjórnað The Fighter hjá Lenu Andersen og Jamie Quantrill, sum hevur gjørt Broken Bones hjá Gretu Svabo Bech.
Vinnarin av Ársins video verður kunngjørdur í Norðurlandahúsinum leygarkvøldið 15. mars.
Miðlahúsið, Kringvarp Føroya og Norðurlandahúsið skipa fyri FMA.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Í ár er bókin komin í meiri fullførdari útgávu við fleiri nýggjum brotum. Bókin viðger evni sum sakliga fyrisiting, formliga fyrisiting, alment innlit og roynd av fyrisitingaravgerðum. Harumframt er dentur lagdur á almennar førleikar sum at finna lóg og á uppgávutøkni.
Fyrisitingarlóg er lærubók skrivað í føroyskum høpi. Bókin greinar mest týðandi ásetingar fyri fyrisiting í Føroyum og nertir eisini við søgu, mál og aðrar fortreytir fyri góðari fyrisiting.
Tørvurin á lærubók um fyrisitingarlóg er eyðsýndur. Lógir, kunngerðir og aðrar reglur eru á føroyskum; umsóknir, avgerðir og úrskurðir av mongum slagi eru á føroyskum; men kortini eru fakmál og hugtøk lítið ment á føroyskum og út frá føroyskum dømum.
Bókin skiftir ímillum siðbundna frálæru og djypri frágreiðing í serligum teigum, umframt at leggja dent á umhugsan og uppgávur, ið lesarin kann fara undir til tess at hvessa sær førleikar. Bókin hevur margutekst og leitorð, ið lætta um at teingja saman fakorð og frágreiðing.
Høvundar eru Bárður Larsen og Kári á Rógvi, ið báðir starvast við at byggja upp lógkunnleika á Fróðskaparsetri Føroya. Teir hava eisini drúgvar og ymiskligar royndir við lóg bæði teoretiskt og praktiskt.
Fyrisitingarlóg er fyrsta bókin í ætlaðari røð av lærubókum um føroyska Lóg. Í stoypiskeiðini er bók um føroyskan kollektivan arbeiðsrætt.
kelda: Fróðskaparsetrið


text:
Líka síðan tá vit vóru ung,
hildu vit saman í bert eina stund.
Sum ein dreymur á himmalinum bláa
tú vart tað besta eg kundi fáa.
Hetta var ein tíð – uttan klandur og stríð!
Komu hesar tíðir aftur,
tá ið alt var bara látur.
Hevði eg lagt meg á knæ
og hopa at tú segði ja.
Nú eru vit vaksin og farin hvør sín veg,
men í dag eg hugsi um teg.
Aftur á teir dagar tá vit vóru nær,
eitt kærleiksminni ógloymt í mær.
Hetta var ein tíð – uttan klandur og stríð!
Komu hesar tíðir aftur,
tá ið alt var bara látur.
Hevði eg lagt meg á knæ
og hopa at tú segði ja.


text:
Hvussu leingi skulu menningarkvoturnar galda?
Menningarkvoturnar skulu skapa vøkstur í ávísum økjum í landinum, men um hetta eydnast til fulnar, so missir økið menningarkvotuna aftur, og tí loysir tað seg kanska best, ikki at skapa eitt gott úrslit.
Vit vita øll, at føroyski búskapurin gongur upp og niður. Onkuntíð er kreppa, og tá verða ymisk krepputiltøk sett í verk, fyri at hjálpa uppá støðuna. Men hyggja vit eftir, so síggja vit, at sera fá krepputiltøk verða sett úr gildi aftur, tá kreppan er av.
Landsstýrismaðurin við fiskivinnumálum fer nú at lutað nakrar menningarkvotur út til ávís øki í landinum. Sambært lógini um sjófeingi eru hesar ætlaðar til at hjálpa økjum, har atgongdin til sjófeingi er avmarkað, arbeiðsloysið er stórt, ella fólkatalið er minkandi.
Sjálvandi er hetta gleðiligt fyri tey sum fáa hesa hjálpina, hóast størsti parturin av teimum 38, ið hava søkt um menningarkvotu, helst verða skuffaði. Men spurningurin er, hvussu leingi skulu tey sum fáa hesar politiskt útlutaðu kvoturnar, sleppa at hava tær?
Um eitt øki í landinum fær menningarkvotu grundað á, at arbeiðsloysið er stórt og fólkatalið er minkandi, hvat hendir so tann dagin, tá arbeiðsloysið í økinum minkar ella fólkatalið veksur? Missa tey so menningarkvotuna aftur, ella verður tað líka sum vit fyrr hava sæð, at kreppuhálpin ongantíð fer burtur aftur?
Eg gangi út frá, at tá tað eitur menningarkvota, so er tað tí, at nýggja virksemið við tíðini skal kunna klára seg uttan menningarkvotu, og tað merkir so aftur, at móttakarin tá noyðist á uppboðssøluna at keypa sær kvotu. Tað verður sjálvandi ein stór avbjóðing, og um virkisleiðslan tá sigur, at so má virksemið steðga, so boygna politikarar, og menningarkvotan heldur fram – soleiðis plagar tað í øllum førum at ganga við krepputiltøkum.
Ræðast brúkilig úrslit
Eg hoyrdi her fyri um onkran sum hevði fingið stuðul til gransking, og sum ræddist fyri, at granskingin kom til eitt úrslit, sum kundi brúkast til nakað, tí so misti viðkomandi granskingarstuðulin. Tað loysti seg heilt einfalt ikki at koma til nakað úrslit. Tað loysti seg nógv betur at granska víðari og harvið varðveita stuðulin.
Kann ikki tað sama henda við menningarkvotunum? Tær skulu skapa vøkstur í ávísum økjum í landinum, men um hetta eydnast til fulnar, so missir økið menningarkvotuna, og tí loysir tað seg kanska best, ikki at skapa eitt gott úrslit.
Landsstýrismaðurin kann bara gera tað skeiva
Landsstýrið hevur fingið 38 umsóknir um menningarkvotur, so har verða nógv skuffaði. Landsstýrismaðurin við fiskivinnumálum skal býta hesar kvoturnar út, so hann hevur eina trupla uppgávu at loysa. Líkamikið hvussu hann býtur, so verður hann lagdur undir at hava tikið skeiva avgerð. Skuldsetingar um politiska útlutan, nepotismu, strámannavirksemi, rotinskap o.a. (alt skuldsetingar sum landsstýrismaðurin sjálvur hevur brúkt ímóti øðrum) verða úrslitið, líkamikið hvussu hann ber seg at – og helst er tað orsøkin til, at avgerðin dregur út.
Helgi Abrahamsen
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
Orð og lag: Holgar Jacobsen
Nú eg myndi lívsins leik
her á myrku køldu nátt
er tað nornan nú í spinnur gyltan tráð
fara veitrarnir at dansa eins og huldufólk og trøll
verður veislan góð, gerist spurningur til svar
Er mítt myndaspæl enn fjart
bítur kuldin fast í meg
var tað huldan blíð í framberð álvadans
byrja skepilsir at koma inn í veisluskríddu høll
síggjast skuggar lívsins runt um víða hvar
À tann gangur í her er
á tí tokukámu ferð
huldan dúsar sær sum einki enn er hent
men tá lýsur fyri degi hvørvur alt í djúpan blund
vakna aftur tey, gerast spurningar til svar


text:
Sverri Egholm
05.12.2017 - 16:52
Mentan > Mentan > Miðlar & fólk
Fríggjakvøldið vann Malan Nón Bjartalíð av Viðareiði ein bil av slagnum Mercedes í Gekkinum.
Í dag var 22 ára gamli vinnarin og heintaði hjá Waag & Company í Havn.
Tað var Johnny í Grótinum, kringvarpsstjóri, sum tók seðilin hjá Maluni úr stóru rúgvuni í forhøllini í Sortudíki, og tað var ein skelkaður viðingur, sum tók telefonina.
Eftir øllum at døma sat hon ikki frammanfyri sjónvarpi tá hetta hendi, og visti heldur ikki av, at seðilin var sendur inn.
- Omma mín spældi fyri meg, og hon hevur sikkurt sent seðilin inn, segði Malan Nón Bjartalíð.
Slakir 80.000 gekkaseðlar vóru latnir inn og lógu í rúgvuni fríggjakvøldið.
Sí fleiri myndir á kvf.fo her


text:
Terji Nielsen 20.12.2004 (13:07)
Fróði og Ingi í B36
Í hesum døgum arbeiða fótbóltsfeløgini kring landið av øllum alvi við at styrkja sær um hópin til komandi kappingarár. Tey flestu av feløgunum eru komin rættuliga væl áleiðis í hesum fyrireikingum, og á samkomu sunnudagin í felagshúsinum kunngjørdi B36, hvussu hópurin hjá teimum sær út komandi kappingarár.
Miðvallargeneralurin funnin
Nógv B36-viðhaldsfólk høvdu lagt leiðina framvið felagshúsinum mitt í øllum jólameldrinum, og tey sótu spent og bíðaðu efter, at formaður felagsins, Kristjan á Neystabø, fór at almannakunngera leikarahópin.
Áðrenn hópurin bleiv kunngjørdur, vóru tað tó tvær undirskriftir, ið restaðu í, og tær vóru tískil avgreiddar. Fyrstur fram til borðið hjá formanninum var Ingi Højsted, sum eftir at hava verið nøkur ár í Arsenal, nú er vendur aftur til Føroya og barndómsfelagið hjá sær. Ingi hevur í longri tíð vant við árstalsfelagnum, og tað hevur leingi ljóðað, at hann fór at gera sáttmála við felagið, og nú er hetta veruleiki.
Seinni leikarin, ið setti seg til formansborðið til tess at skriva undir sáttmála, var landsliðsleikarin Fróði Benjaminsen. Hetta er uttan iva ein sera kærkomin styrkur hjá B36, tí einamest í farna kappingarári var ein tann størsti veikleikin hjá B36, at teimum vantaði ein miðvallargeneral, ið kundi taka kommandoina á miðvøllinum. Hendan tykjast teir nú hava funnið í Fróða, og tað styrkir liðið munandi.
Sterkasti hópurin nakrantíð
Formaðurin í B36, Kristian á Neystabø, var sera væl nøgdur, nú hópurin fyri komandi ár er komin upp á pláss. Hann segði á samkomuni, at tað er ikki óhugsandi, at fleiri spælarar koma afturat, men at tað neyvan verður meiri enn tann eini profilurin afturat.
Kristjan á Neystabø segði, at eftir hansara tykki er hópurin hjá árstalsfelagnum komandi kappingarár helst tann sterkasti nakrantíð. Hann segði, at við tilgongdini av omanfyri nevndu leikarum, umframt Jákupi Mikkelsen, Herbert í Lon Jacobsen og Mikkjal Thomassen, skuldi møguleikin fyri at koma upp aftur á ovasta føroyska fótbóltstindin verið heilt góður, og at føroyameistaraheitið eisini er málið fyri komandi ár.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Úlvfiskur (úlvfiskaættin)
Lycodes esmarki Collett, 1875
Stødd: Úlvfiskur er størstur av úlvfiskunum. Hann verður í mesta lagi 90 cm langur, men vanliga longdin er 50-60 cm.
Dýpi: Hann er botnfiskur. Hann er úr umleið 150 metra dýpi niður á meira enn 1100 metra dýpi, hann er í sjógvi millum ÷3° og +5°C.
Litur: Úlvfiskur er reyðbrúngráligur um bakið, ljósari undir búkinum. Tvørtur um bakið og niður á síðurnar hevur hann 5-7 ljós grálig bond. Hesi bond skifta skap við aldrinum. Á ungum fiski er bandið tvídeilt í neðra. Á eldri fiskum verða hesi bondini tvídeild heilt uppígjøgnum, brúnur litur er inni í bondunum. Á eldri fiskum kann hetta minna um ketumynstur. Hann hevur svart royggj.
Teinar: U 22-23.
Lýsing: Úlvfiskur er langur og smidligur fiskur. Hann hevur tvær strikur. Onnur er eftir miðjuni og hin niðast á síðuni. Tann ovara er ofta kám og ring at síggja. Ryggfjøðurin og gotfjøðurin renna saman í ein spíss aftast, so at eingin stertur er. Hann hevur stórar, rundar uggafjaðrar og smáar búkfjaðrar. Roðsla er upp á nakkan, upp undir ryggfjøðurina og við uggafjaðrafestið. Av gronini aftur til fremra enda á gotfjøðurini er um 38-41% av heildarlongdini, og kropshæddin við fremra enda á gotfjøðurini er um 12-14% av heildarlongdini. Høvdið er um 20% av heildarlongdini.
Eyðkenni: Hann er einasta úlvfiskaslag, ið ikki hevur skúvgarnar. Tær báðar strikurnar og tey ljósu bondini. Dimmi, reyðbrúni liturin.
Týdningur: Hann hevur ikki vinnuligan týdning.
da: Esmarks ålebrosme, en: Esmark’s eelpout, fr: Lycode de Esmarki, ís: Dílamjóri, no: Ulvefisk
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Sóljan er ein barnagarðsstova við 12 børnum í aldrinum 4-5 ár. Í stovuni arbeiða fýra starvsfólk, ein námsfrøðingur og trý hjálparfólk.
Í Sóljuni leggja vit dent á at børn, foreldur og starvsfólk skulu kenna seg væl og trygg, at børnini knýta vinabond bæði uppá tvørs av aldri og kyni.
Vit arbeiða við ymiskum virksemið bæði inni og úti t.d. túrar, fimi og sansa- stimbrandi virksemi. Somuleiðis lesa vit søgur, syngja og spæla sjónleik. Í løtuni arbeiða vit við mál og samskiftið og verkætlanum eftir árstíðini.


text:
Barbara Holm 09.08.2018 (17:06)
- Nú er dreymurin veruleiki
- Vit kunnu slett ikki ímynda okkum, hvat hesin bygningurin fer at skapa, segði Bogi Bech Jensen, stjóri á almennari móttøku í Glasi í dag.
Bogi Bech Jensen, skúlastjóri á Glasi greiddi í røðu í dag frá, at næmingar, starvsfólk og leiðsla á Glasi hava verið ógvuliga tolin og somuleiðis upplivað arbeiðið hjá Landsverki sum professionelt og stovnin sum tænastusinnaðan.
- Vit høvdu næmingar, sum byrjað í skúla í 2012, 13, 14 og 15, og tey øll ynsktu sær at sleppa í nýggja skúlan. Nú stendur hann her og er endeliga veruleiki, segði Bogi Bech Jensen.
Eins og internetið broytti veruleikan meira, enn tað bar til at ímynda sær, tá ið internetið kom til Føroya í 90’unum, so væntar skúlastjórin, at Glasir fer at skapa meira, enn vit í dag kunnu ímynda okkum.
- Hesar góðu umstøður saman við dugnaligum starvsfólki og føroyska ungdóminum er tað, sum eg haldi skal til, fyri at vit kunnu uppnáa okkara visión um, at Glasir skal upplivast sum eitt framúr læringsumhvørvið, segði Bogi Bech Jensen.
Sí myndirnar undir greinini.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Í fyrsta ársfjórðingi 2010 var meira útgoldið í lønum enn í sama tíðarskeið í 2009. Framgongdin er lítil, bert 0,9%, men framgongdin er tann fyrsta aftaná fimm ársfjórðingar á rað við afturgongd.
Frá fjórða ársfjórðing 2008 til og við fjórða ársfjórðing 2009 minkaðu lønargjaldingarnar samanborið við sama ársfjórðing árið fyri. Størsta minkingin var annan ársfjórðing 2009, tá lønargjaldingarnar minkaðu 5,4%.
Fiskivinnan stóran vøkstur – framvegis afturgongd í byggivinnuni
Higartil í ár eru útgoldnar 15 mió. kr. meira í lønum enn fyri sama tíðarskeið í fjør. Í fiski- og aðrari ráevnisvinnu er vøksturin 12,5%. Verri gongur í byggivinnu og aðrari tilvirking. Higartil í ár eru 19 mió. kr. minni útgoldið og tað svarar til eina afturgongd upp á 8,8%.
Fleiri og nágreiniligari tøl eru at síggja í hagtalsgrunninum


text:
John Johannessen
John Johannesen (f. 7. oktober 1977) í Tórshavn. Løgtingsmaður fyri Javnaðarflokkin í Suðurstreymoyar valdømi. Løgtingsmaður 2004-nú. John búði í Havn fyrstu árini, men flutti síðan til Lopra í Suðuroynni at búgva við familjuni, har búði hann til hann varð liðugur við studentaskúlan. Seinastu árini hevur John Johannessen búð í Tórshavn.
Innihaldsyvirlit
Familja og yrki[rætta | rætta wikitekst]
Foreldur: Hans Oluf Johannessen, sáli, Conny Thomsen, Jóna Olsen (fosturmamma).
Hjúnafelagi: Ragnhild Olsen. Børn: Hans Oluf Ragnhildarsonur Johannessen (f. 2004) og Eva Ró Ragnhildardóttir Johannessen (f. 2006) og Rani Ragnhildarsonur Johannessen (f. 2007).
Yrki: John Johannessen er málsligur studentur og hevur arbeitt sum tíðindafólk í Sjónvarpi Føroya 2001-2004 og á Sosialinum 1998-2001.
Valdur á Føroya Løgting 2004[rætta | rætta wikitekst]
John Johannessen varð valdur á ting við valið 20. januar 2004, tá varð hann bert 26 ára gamal.
Formanssessir, nevndarsessir vm.[rætta | rætta wikitekst]
- 2008-11 Formaður í tingbólki Javnaðarfloksins.
- 2008-11 Formaður í Uttanlandsnevnd Løgtingsins.
- 2008-11 Limur í formansskapi Løgtingsins, 3. næstformaður.
- Varalimur í Útnorðurráðnum og Rættarnevndini.
- 2008-11 Framsøgufólk í: Uttanríkis-, trygdarpolitisku-, verjupolitisku-, útflutningsf.-, NR-, neyðhjálp-, menningarsamstarv- og ferðavinnumálum.
- 2004-2008 Limur í Uttanríkisnevndini.
Harumframt var John Johannessen valdur limur í Stórnarskipanarnevndini, ið arbeiðir við at smíða Føroyum nýggja stórnarskipan, og so varð hann eitt skifti valdur limur í Nevndina fyri øktum leikluti hjá kvinnum í politikki, sum seinni fekk navnið Demokratia.


text:
Louisiana State Penitentiary
Louisiana State Penitentiary ella Angola, sum fongslið verður rópt orsakað av fortíðini sum trælaplantasja, liggur vakurt fyri við Mississippiánna í Louisiana, men náttúruna hugsa fangarnir ikki so nógv um. Fongslið er við sínum 5.000 fangum størsta hátrygdarfonslið í Sambandsríkinum Amerika. 80 prosent av fangunum eru svartir á liti, og tveir triðingar hava fingið ívlangað fongsulsrevsing. Í sekstiárunum var Angola tað harðrendasta fongslið í USA, men eitt miðvíst arbeiði í áratíggjur hevur í dag gjørt Angola til fyrimynd fyri onnur fongsul. Stjórin í fongslinum, Burl Cain, hevur givið sítt lív til Jesus, stovnað ein prestaskúla fyri fangar og hevur higartil fingið 2.000 brøður í andanum millum fangarnar. Angola hevur útvarpsstøð og virðislønta fangablaðið "Angolite", sum er púrasta óheft. Burl Cain heldur, at hansara friðaliga fongsul er eitt undur og lýsir seg sjálvan sum ein "hjartagóðan einaræðisharra einastaðni millum Jesus og hunnaran Attila".


text:
Skrá fyri Føroya Sjómannadag sum verða 13. august til 19. august 2018
Føroya Sjómannadagur hevur til endamál at nøra og varðveita áhugan fyri fiskivinnuni á sjógvi og á landi, og at kveikja áhuga fyri tí, ið hevur við sjógvin at gera. Hetta verður gjørt uppá ein hugnaligan, gevandi og rúsfríðan hátt, so at familjur og fólk í øllum aldursbólkum kunnu njóta gleði av hesum tiltaki. Øll tiltøk á Føroya Sjómannadegi eru ókeyis.
Høvuðsstuðul:
Klaksvíkar Kommuna
&
Norðoya Sparikassi
Skráin fyri Føroya Sjómannadag 2018
FRÍGGJADAGIN 17. AUGUST
18.00
Fiskikapping á Kósabrúnni
Stór fiskikapping á Kósabrúnni fyri bæði gentur og dreingir.
Børnini skulu sjálvi hava tráðu við. Agn verður útflýggja á bryggjuni.
Silvi vitjar og børn og vaksin fáa kakao, sunnkist og góðgæti.
Vinnararnir av sjálvari fiskikappingini fáa fríbilett til Cirkus Baldoni og tinganes frá Damfar. Vinnarnir verða heiðraðir á stórapalli á Sjómannadegnum leygarmorgunin 18. august.
19.00
Stórt Vatnkríggj millum bátar og skip
Skip og bátar leggja at Kósabryggjuni og taka fólk umborð og síðani verður kríggjast millum bátarnar á Vánni. Sløkkilið og bjargingarfeløg úr øllum landinum luttaka í vatnkrígginum.
Silgt verður í ring inni á vánni og kríggið endar tá Sjóverjuskipið Brimhil blæsir tríggjar ferðir við stóra skipslúðurin.
TRYGDARBOÐ:
Allir bátar skullulurta á VHF-inum á Kanal 6.
Silgt verður móti klokkuni runt sjóverjuskipið Brimil
Um Brimil blæsir í lúðurin (eitt langt floyt) undir vatnkrígnum, skullu bátar og skip leggja stilt beinan vegin. Brimil blæsur í gongd aftur við tveimum stuttum floytum.
Vatnkríggji endar við at Brimil heilsar tríggjar ferðir við lúrðinum
ØLL SKULLU VERÐA Í BJARGINGARVESTI.
Øll sløg av skipum og bátum kunnu luttaka í vatnkrígnum. Tey sum ætlað at luttaka verða vinarliga biðin um at boða frá við at ringja til Eyðstein Poulsen, tlf. 217014.
Kaptain Gardar Vatnkríggj
Á vestursíðuni frammanfyri Northern Fish Cold Storage, skipar Kaptain Gardar fyri vatnkríggj fyri smærri børn og teimum, sum ikki ynskja at verða umborð á bátunum.
Kaptain Gardar og aðrir sjórænarar verja seg móti børnum við vatn kanón o.ø..
Tilmelding til fiskikapping og vatnkríggj,
Tilmelding í Norðoya Sparikassa í Klaksvík frá mánadegnum 13. august til fríggjadagin 17. august kl. 15. Í deildini hjá Norðoya Sparikassa fáa børnini ein vatnpistól (avmarkað nøgd).
Øll - bæði børn og vaksin, sum luttaka í vatnkrígnum, kunnu roknað við at gerast dýggj vát og tí er umráðandi, at verða í heitum klæðum.
LEYGARDAGIN 18. AUGUST
09.00
Føroysku træseglskipini og motorbátar hittast á Pollinum og seta segl.
10.00
Seglskipini koma á Klaksvík og leggja at bryggju innast í krókinum við langu-kaj. Westward Ho, Dragin, Brimnes, Norðlýsið og Thorshavn.
10.00 Ókeypis "sjómannavenjing" í Fullpower, Klaksvíksvegur 72
10.30
Merkið vundið á stong
Umboð fyri manning, sum hevur longstu leið til Føroya Sjómannadag, heysar Merki í húnar hátt meðan Tjóðsangurin verður sungin.
Tá tjóðsangurin er sungin er borðreitt við Kaffi, Te, Kakkao, Sjómannabolla og vinarbreyði á bryggjuni.
10.45
Jógvan Skorheim,
borgarstjóri, bjóðar vælkomin.
Høgni Hoydal,
landsstýrismaður í fiskivinnumálum, setur Føroya Sjómannadag og handar bestu skipum og bátum í Føroyum, heiðursmerki.
Skipalista-Kvissin.
Undankapping til stóru finaluna í spurnar kappingini hjá Skipalistanum, sum verður á stóra pallinum kl. 15:15.
Vinnararnir fáa Gávubræv sum er flogferðaseðil frá Atlantic Airways (FØ/DK)
Eftir skipalist-Kvissin
fara Harmonikutónleikarar, frá Fuglafjarðar Harmonikufelag, spæla kend løg í stóra tjaldinum.
11.00 – 18.00
Listaframsýningar.
Lydia Petersen og Magna Auðunsson sýna fram í stóra tjaldinum.
Edward Fuglø hevur opið atelier í gomlu Sýslumans húsunum.
11.00-16.00
Norðoya Fornminnasavn opið
11.00 – 19:00
Rógving fyri børn og ung á flakum í grunnum hyli á bryggjuni.
11:00 – 17.00
Sjórænaraskip og bátar leggja at bryggju og sigla túrar við børnum.
Kaptain Gardar & Stampi skipa fyri SKEIÐI FYRI LÍTLAR SJÓRÆNARAR .
Børn undir og í skúlaaldri kunnu royna sýni kynstur sum Sjórænarar.
Øll, sum klára royndirnar, fáa eitt diplom frá Kaptain Gardar & Stampi.
11.00 – 17:00
Vilt á sjónum:
Uppliving fyri lívið – bæði fyri børn og vaksin
- Túrar við speedbátum, sum ganga 70 míl. …. ÓKEYPIS!!!
- Royn teg hangandi afturúr speedbátum, sitandi á luftpútum…..ÓKEYPIS!!!
11.00 – 17:00
UMBORÐ Á WESTWARD HO verða tveir mans ílatnir føroyska húgvu, skipstroyggju, stivlar/tuflur og vøttir - hjálpa fólki at hála t.d. fokkuna ella mesanin - upp og niður, leggja undir lippuna, halda tørn og seta fast á kuffilnaglan. Síðani at gera fallið upp.
UMBORÐ Á SKÚLASKIPINUM DRAGIN verður Kahúttin rigga um til skúlastovu við øllum tólum og undirvísingartilfari, sum næmingarnir vanliga nýta. Greitt verður frá, hvussu vit ígjøgnum árið nýta skúlaskipið til undirvísing. Eisini ber til at heysa okkurt segl upp og niður.
12.00
Føroyameistarakapping – Vinda hespur upp í noða. Kappingin er fyri pør.
Tilmelding á pallinum.
Føroyameistarin vinnur eina nátt fyri tvey á Hotel Hafnia + tinganest frá Damfar
Silvurvinnarin fær tinganest frá Damfar
Bronsuvinnarin fær tinganest frá Damfar
13.00 – 19.00
FØROYA ÁTILIGASTA FISKABORÐ
----
Fish & Chips frá JFK
JFK bjóðar aftur í ár Fish & Chips á Sjómannadegnum.
Fiskurin er fyrstafloks toskur frá Gadus, meðan chipsini verða framleidd úr nýggjum eplum úr Onglandi, sum eru serliga væl egnaði til endamálið.
Kokkar eru brøðurnir Gavin og Craig Lewis, sum eisini hava verið við undanfarin ár. Teir koma frá matstovuni Lewis’s Fish & Grill, sum teir júst hava stovnað í London. Afturat kokkunum Gavin og Craig Lewis kemur kokkurin Pete Calvert, sum í ár varð kosin ”Young Fish Frier of the Year 2018” í Stórabretlandi.
JFK hevur sostatt útgjørt seg væl at servera Fish & Chips til allar gestirnar á Sjómannadegnum. Fyri at stytta um tíðina í bíðirøðini, kann hvør persónur í mesta lagi fáa fýra portiónir.
Føroya Bjór bjóðar sodavatn og vatn afturvið.
Opið verður frá kl 13, og so leingi sum fólk ynskja at fáa Fish & Chips.
-----
Bakkafrost á Sjómannadegnum
Vit á Bakkafrost eru errin av okkara vælsmakkandi og heilsugóða laksi, aldur á føroysku firðunum.
Á Sjómannadegnum fara vit at borðreiða við ókeypis smakkiroyndum, á dekkinum umborð á M/S Rólant.
Legg leiðina framvið og royn hesar leskiligu, men heldur øðrvísi smakkiroyndir.
Hesar fara vónandi at geva tær íblástur til aðrar laksarættir.
-----
Samtakið Christian í Grótinum bjóðar Makrel.
Á sjómannadøgunum í ár hava vit valt at gera ein rætt við heittroyktum makreli, sum verður royktur á staðnum og eftir ætlan borðreiddur flógvur.
Afturvið er ein eplasalat og nakað av súltaðum reyðleyki.
Makrelurin er fiskaður í juli 2018 og er rætturin vit bjóða í ár enn eitt dømi um hvussu vit kunnu eta fyrstafloks makrel fiskaður á leiðunum runt Føroyar.
Omaná bjóða vit kaffi og eina rabarbu desert frá Bakaríinum.
-----
Grinda buffé við stóra tjaldi
Kóka fesk grind, spik, eplir við sterkun sinoppi afturvið.
Grillaðir grindabúffar, við rómaeplum.
----
13.00 – 17.00
Opið skip umborð á danska sjóverjuskipinum Hvidbjørnen. Manningin vísur runt og bjóðar pannikøkur, kaffi og saft.
13.00 – 17.00
Opið skip umborð á Brimli. Manningin bjóðar heitar vaflur og Kakao.
13.00 – 17.00
Opið skip umborð á rannsóknarskipinum hjá Havstovuni, Magnus Heinason. Granskarar sýna fram royndarstovur og ymiskt annað áhugavert. (Av tí at Magnus Heinason hesa tíðina av árinum ger ymiskar royndir verður ikki greitt fyrr enn á Sjómannadegnum um skipið luttekur)
(Luttøkan á Sjómannadegnum er treyta av at Magnus Heinason verður liðugur við yvirlitstrolingarnar)
13.00 - 17.00.
Opið hús á Looknorth.
Til ber at síggja hvussu framleitt verður EPS (flamingo) og hart plast.
Víst verður runt á virkinum og Looknorth bjóðar kaffi og vaflur.
Høvið verður eisini at uppliva nýggjastu framleiðsluna av føroyskum leypum. Eisini ber til at keypa leypin.
13.00 - 17.00
Vardi verkstaðurin á Brekku og virkis- og tilhaldsstaðið, Gloym meg ei, sýna fram í café-ini hjá Looknorth.
13.00 - 17.00
Ókeypis kramarísar.
Føroya Sjómannadagur bjóðar ókeypis kramarísar til børn og vaksin.
13.00 – 17.00
Norðoya bjargingarfelag hevur opið skip umborð á bjargingarbátinum Ziska
13.00 – 17.00
Blái króssur deilir ókeypis ballónir út til børn.
13.00 – 17.00
Silvi skipar fyri fiskidammi í stóra tjaldinum.
13.15
Skera upp grind
Grindamanna Felagið vísir hvussu hvalir verða skornir upp.
Frásøgumaður greiður frá baði á føroyskum og enskum.
13:15
BUBU á Stóra palli:
Kendi klovnurin BUBU ætlar sær at luttaka í bjargingarroynd í Klaksvík á Sjómannadegnum.
BUBU fer á pallin á sjómannadegnum, og fer at syngja og undirhalda og kanska avdúka at hann er hin 10.indi sum fær menningarkvotu, soleiðis at BUBU makrelsalat og BUBU sild kann koma á marknaðin. Eftir at BUBU hevur undirhildi og sungi, so ætlar hann sær mitt út á Vágna í Klaksvík, soleiðis at hann kann luttaka í stóru bjargingarroyndini ið verður.
13.30
Bjargingarroynd við Tyrluni hjá Atlantic Airways og Norðoya Bjargingarfelag.
Samstundis hevur Klaksvíkar Sløkkilið venjing.
14.00 – 17:00
Føroyameistarakapping – Kassastabling
Norðoya MC skipar fyri
Fartelefon frá Føroya Tele + tinganest frá Damfar
Silvurvinnarin fær tinganest frá Damfar
Bronsuvinnarin fær tinganest frá Damfarð
14.00 – 18.00
Silja-Star siglir til Kópakonuna í Mikladali við ferðaleiðara.
Túrurin tekur uml. 50 min. frá tí farið verður úr Klaksvík til lagt verður at bryggju aftur í Klaksvík.
Siglt verður frá Stóru-kaj
kl.
14.00
15.10
16.20
18.00
14.00
Føroyameistarakapping - Agnskering
Tilmelding á pallinum
Froyameistarin fær LG 43” LED sjónvarp frá Elding
14.15
Føroyameistarakapping í Egning
Tilmelding á pallinum
Føroyameistarin fær gávukekk á 5.000 kr. frá Kjølur.
Silvurvinnarin fær gávukekk á 3.000 kr. frá Kjølur.
Bronsuvinnarin fær kr. 2.000 kr. frá Kjølur.
15.00
Føroya flottasta og átiligasta køka.
Heiðursmerki verða givin til flottastu og til átiligastu køkuna.
Køkudómarar: Ranva Knudsen, Jóhanna á Tjaldrafløttu og Olevina Sundsskarð.
Køkurnar skulu latast inn í stóra tjaldinum kl. 13.
Vinningar:
Besti smakkur: Fýra gávukort frá Bónus á kr. 500,-
Kreativitetur: Fýra gávukort frá Bónus á kr. 500,-
Teknikkur: Fýra gávukort frá Bónus á kr. 500,-
15.00 – 16.00
Harmonikutónleikarar, frá Fuglafjarðar Harmonikufelag, spæla kend løg í stóra tjaldinum.
15.15
Skipalista-Kvissin
FINALAN – spurnarkapping.
Ernst S. Olsen og Gunnar Nolsøe eru vertir.
Vinnararnir fáa hvør sítt Gávubræv á 5.000.- frá Atlantic Airways
15.25
Svimjikapping á Vánni
Svimjifelagið ÆGIR skipar fyri svimjikapping tvørtur um Vánna. Tilmelding hjá ÆGIR.
Kappast verður í bólkum: Menn, Kvinnur (25 ár og eldri), Dreingir og Gentur (undir 25 ár)
Vinnararnir fáa tvey gávubrøv á 500 kr. frá BÓNUS og tvey gávubrøv á 500 kr. frá FK
17. 00
Føroyameistarakapping – Trolbøting
Føroyameistarin fær fartelefon frá Føroya Tele LG 43” LED sjónvarp frá Elding
Silvurvinnarinn fær eina fartelefon frá Føroya Tele
Bronsuvinnarin fær tinganest frá Damfar
17.30
Togtogan millum skipsmanningar
Tilmelding á pallinum, 8 persónar pr. lið.
12 gávukort frá Smyril Line á kr. 1.000,-
18.00
Innleiðandi kapping – Sjómannstak
Føroyameistarakapping
Tilmelding á pallinum
Føroyameistarin fær eitt sjonvarp frá Elding LG 43” LED og ein fartelefon HTCU11 frá HEY
Silvurvinnarin fær eina fartelefon frá HEY
18:30
Føroyameistarakapping – Halda dregg
Tilmelding á pallinum
Føroyameistarin fær eina nátt á HOTEL FØROYUM við fullari pensjón og eina fartelefon HTCU11 frá HEY
Silvurvinnarin fær eitt tinganest frá Damfar
Bronsuvinnarin fær eitt tinganest frá Damfar
19.00
Føroyameistarakapping – Sjómannstak
FINALAN
Føroyameistarin fær eitt sjonvarp frá Elding LG 43” LED og ein fartelefon HTCU11 frá HEY
Silvurvinnarin fær eina fartelefon frá HEY
19.10 (umleið)
Felagssangur í stóra tjaldinum.
Tá FM í Sjómannstaki er liðugt fara Hans Hjalti Skaale og Hóraldur Joensen at skipa felagsang við sjómannsvísum í stóra tjaldinum á bryggjuni.
20.10
Klaksvíkar Dansifelag skipar fyri tiltaki um grindavísuna í Spaniastovu.
Jónleif Johannesen, greiðir stutt frá grindavísuni, søgugongd, yrkjara, og siðum, sum eru knýttir at grindavísuni.
Jógvan Ravnsfjall, greiðir frá grindarakstri um tað mundi tá grindavísan er yrkt (1835).
Eftir hetta verður farið uppá gólv at kvøða grindavísuna. Jóngerð Midjord skipar
Kl. 20.30
Sangfundur í nýggja Solo Deo Gloria í Klaksvík.
Samkoman í Solo Deo Gloria tekur nýggju hølini á Klaksvíksvegi 56 í brúk.
Ein drekkamauður verður aftaná sangmøtið.
SUNNUDAGIN 19. AUGUST:
11.00
Sjómansguðstænasta í Christianskirkjuni.
Hanus á Gørðum sóknarprestur prædikar.
Umboð fyri sjóverjuskipini Brimil og Hvidbjørnen hava upplestur.
Heðin Askham syngur til sjòmannsgudstænastuna.


text:
Kári og Bárður í The Yearbook of Polar Law
Háskólinn á Akureyri má metast sum tvíburðaháskúli okkara, liggur á Akureyri júst á stødd við Tórshavn, á Norðlandinum júst á stødd við Føroyar, við júst somu avbjóðingum sum fráflyting og kapping frá universitetunum ið fólk plaga at fara á fyri sunnan.
Tey á Akureyri hava í stórum stíli megnað at tikið við avbjóðingini, hava omanfyri 1600 lesandi, eru størsta einstaka arbeiðspláss á Norðlandinum og ímyndin av framburði og menning hjá vinnu, fyrisiting og ungdómi.
Akureyringar hava sum tey einastu í verðini útbúgving á masterstigi í lóg nevnda Polar Law. Granskingarparturin verður skipaður á árligari ráðstevnu ið er grundarlag undir árligu útgávuni The Yearbook of Polar Law. Bókin er nú komin á fjórða sinni við greinum frá ráðstevnuni í 2012. Knappliga 40 røður, greinar og ummæli, ið fylla knappar 400 síður var úrslitið av ráðstevnuni, sum í 2012 var hildin í Nuuk at staðfesta góða samstarvið millum háskúlanna á Akureyri og í Nuuk.
Kári á Rógvi helt eisini røðu á ráðstevnuni og teir Bárður Larsen lótu úr hondum grein ið nevnist “A Faroese Constitution? – Faroe Islands between Parliamentary Sovereignty and Sub-Sovereign Constitutionalism, between Statutory Positivism and Pragmatic Reasoning.”
Greinin viðger mótmæli frá summum donskum lógkønum móti føroyskari stjórnarskipan. Greinin sýnir, at stjórnarskipanir eru sera týðandi og vanligar fyri lond í samveldi, at hetta er norrøn hevd við fordømum sum Íslandi knýttum at Danmark og Noregi knýttum at Svøríki, at sera mong lond á lægri ríkisrættarstigi stigi enn fullveldi um allan heim hava stjórnarskipanir, umframt at hetta samsvarar við stjórnarrættarligt ástøði hjá fremstu nútíðar serfrøði, eisini við bæði klassiska og nýliga danska teori og sjálva heimastýrisskipanina.
Greinin setir fram ta fatan, at vandamálið er tann óhepna leitanin eftir vissum heimildum, eftir samtyktari og kunngjørdari lóg í §-formi, heldur enn at viðurkenna søgu og siðvenju sum lógkeldur. Stóri fyrimunurin við føroyskari stjórnarskipan er sum viti og vegleiðari fyri føroyskari stjórnarrættarligari sjálvsfatan og enn meira sum byrjan til størri stjórnarrættarligt medvit og tulking av ótøttu lóggávuni í ljósinum av væl orðaðum meginreglum ið fólkið sjálvt hevur samtykt.
Niðurstøðan er, at lógpositivisma og denturin á, at lóg skal vera í samsvar við grundleggjandi hugtøk og vera forútsigilig, er vorðin veruligur bági í øllum føroyskum lógar- og stjórnartættum. Serliga forða tykist vera tann friðarliga og stigvísa menningin av bæði ríkisrættarligum og innanhýsis stjórnarligum viðurskiftum ígjøgnum eitt dynamiskt broytiligt stjórnarrættarligt skjal við ásetingum um tjóðarfullveldi, innanhýsis mannagongdir eins og rættindi hjá einstaklingum og bólkum. Hetta er partur av størri vandamáli við lógpositivismu ið serliga í høpinum hjá smáum løgdømum forðar menning í lóg ígjøgnum kjak um kjarnuvirði og lógarstandardar og heldur kvalir okkum í veruleikafjarum nøgdum av alt ov smálutakendari lóggávu, sum rekur burtur alla hugsan bygda á vanligt vit og skil, stigvísa menning ígjøgnum almannakunngjørda venju, sókn eftir loysnum í siðvenju og felags virðum, eins og meginreglur fyri góða stjórn ið fólk kenna á sær.
Meira sæst á www.polarlaw.is
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Barbara Holm 14.06.2018 (00:00)
Stýrið: Vit hava onga almenna niðurstøðu enn
Enn er Kringvarpsstýrið ikki liðugt at viðgera málið um teldupostarnar. Tað var í kvøld klokkan 21.00, at Kringvarpsstýrið settist við tí eina endamáli at viðgera málið um teldupostarnar hjá Johnny í Grótinum til Vágaportalin.
Og júst nú vit skriva midnátt er fundurin liðugur. Men tað merkir ikki, at Stýrið hevur nakra almenna niðurstøðu um, hvat nú skal henda. Rúni Heinesen, stýrisformaður, sigur við in.fo nú í kvøld, at hóast fundurin er liðugur, so hevur Stýrið enn onga niðurstøðu at fortelja. Rúni Heinesen vil einki siga um, hví eingin niðurstøða er at frætta í kvøld. Stýrisformaðurin sigur tó, at stýrið ætlar sær at koma við endaligari niðurstøðu í hesum málinum skjótast. Hetta er ikki nakað mál at bíða við, segði Rúni Heinesen fyrr í dag, og tað heldur hann fast við í kvøld.
Hesar seinastu tríggjar tímarnar hava stýrislimir viðgjørt sjálvt málið um samstarvið millum Johnny í Grótinum og Vágaportalin. Somuleiðis fekk Stýrið eina klagu frá tíðindadeildini í Kringvarpinum stutt fyri fundin. Í tí klaguni tóku tíðindafólk frástøðu frá tí, sum stjórin hevur gjørt í teldupostamálinum.
Les eisini: Teldupostarnir: Í kvøld verður kringvarpsstjórin vigaður
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hjá Kósini hava tey úr at gera við at taka í móti fiski, og dagurin í dag var einki undantak.
Partrolararnir Polarhav og Stjørnan landaðu í dag knøpp 230 tons av gulllaksi, sum varð koyrdur til Tavuna í Leirvík, har veiðan verður framleidd.
Polarhav og Stjørnan hava roynt í fimm dagar hendan túrin, og fiskiskapurin hevur verið góður.
Línuskipið Jákup B hevur eisini landað í Klaksvík í dag. Veiðan hjá teimum, varð landað til Kósina.
Upplýst verður, at línuskipið hevði umleið 120.000 pund, og meginparturin av veiðuni var toskur. Restin var svartkalvi og blálonga.
Jákup B fer ikki aftur til fiskiskap fyrr enn eftir ólavsøku.
Aftrat hesum trimum skipunum, so landaði snellubáturin Karla Magnus eisini í dag.
Snellubáturin hevði 10.000, og so gott sum alt var upsi.
Partrolarin Grønanes hevur boðað frá, at teir koma inn at landa til Kósina í morgin, men enn er ógreitt hvat teir hava.
Grønanes partrolar við Vesturtúgvu, sum landar í Havn.


text:
Eggjarnar
Eggjarnar (Skúvanes), sum eisini hoyrir til Vágsbjørg, er sera eyðkent forberg, um 200 m høgt, sunnanvert við Vágseið vestanfyri Vág í Suðuroynni. Tað er ofta at síggja avmyndað á natúrmyndum ella brúkt sum motiv í listarverkum. Vegur er niðan til Eggjarnar, hann byrjar í Vági og eitur Eggjarvegur, tað er síðugøta til Líðarveg á sunnaru síðu av Vágsfirði. Vegurin støðgar bert umleið 25 metrar frá eggini, bergið er steyrrætt niður í Atlantshavið. Útsýnið er einastandandi av Eggjunum. Øll vestursíðan av sunnaru helvt av oynni sæst. Móti suðuri sæst Beinisvørð, sum er hægsa forberg í Suðuroynni og næsthægsta forberg í Føroyum.
Loranstøðin á Eggjunum[rætta | rætta wikitekst]
Undir seinna heimsbardaga bygdu amerikanarar eina loranstøð á Skúvanesi og reistu 4 høgar meistrar har uppi; fyrsta signalið fór í luftina 15. okt 1943. Støðin, ið var peilistøð og hevði til uppgávu at leiðbeina skip og flogfør, varð drivin av bretum, ið høvdu Føroyar hersettar undir krígnum, men hon helt fram at virka aftan á kríggið eisini. Tá ið bretar tóku seg aftur í 1946, yvirtóku danir hana. Hon var í brúki til desember 1977.
Myndir[rætta | rætta wikitekst]
Útsýni av Eggjunum móti Vágeiði, Vágsbygd og Gjógvaráfjalli
Útsýni av Eggjunum móti Beinisvørð


text:
Giorgos Karagounis
Georgios "Giorgos" Karagounis (Grikskt mál: ΓιώpYoς KapaYkoύvnς), (føddur 6. mars 1977) er ein grikskur fótbóltsleikari, ið hevur spælt fyri fleiri ymisk feløg og fyri grikska fótbóltslandsliðið. Seinast spældi hann fyri enska felagið Fulham og var liðskipari á grikska fótbólslandsliðnum á HM í fótbólti 2014, tá Grikkaland kom víðari til 8. parts finalurnar, har liðið fyrst spældi javnleik 1-1 móti Kosta Rika, síðan varð leikt í longdari leiktíð har onki mál kom, og at enda var brotssparksskapping, sum Grikkaland tapti. Eftir dystin hevur hann boðað frá, at hann gevst á grikska landsliðnum.
Karagounis umboðaði Grikkaland fyri fyrstu ferð í 1999, og er í løtuni ein av teimum leikarunum, ið hevur spælt flestar dystir fyri sítt land í øllum heiminum, hann er í løtuni (30. juni 2014) nummar 29 á listanum. Hann hevur spælt 139 A-landsdystir fyri Grikkaland og skorað 10 mál. Hann skoraði sítt fyrsta landsliðsmál í UEFA Euro 2004, sum Grikkaland vann fyri fyrstu ferð.[1]
Í ungdómsárunum og til 2003 spældi hann við Panathinaikos, 2003-05 spældi hann við Inter Milan, 2005-07 við Benefica, 2007-12 aftur við Panathinaikos og 2012 til 14 við Fulham F.C..
Keldur[rætta | rætta wikitekst]
- ↑ Player review Uefa.com article, July 2004


text:
24. juli 2017Nr. 115
Kunngerð um broyting í kunngerð um veiðu eftir botnfiski við fiskiførum undir føroyskum flaggi í norskum sjógvi í 2017
(Kvota á uppboðssølu)
§ 1
Í kunngerð nr. 141 frá 22. desember 2016 um veiðu eftir botnfiski við fiskiførum undir føroyskum flaggi í norskum sjógvi í 2017 verður í § 2 sum stk. 3 sett:
“Stk. 3. Av kvotunum, sambært stk. 1, verður rætturin at veiða 441 tons av toski, 103 tons av hýsu, 50 tons av upsa og 20 tons av øðrum botnfiski seldur á uppboði eftir ásetingunum í § 1 í løgtingslóg um serstakar treytir fyri fiskiskapi eftir makreli, norðhavssild og svartkjafti og botnfiski í Barentshavinum í 2017.”
§ 2
Henda kunngerð kemur í gildi dagin eftir, at hon er kunngjørd.
Fiskimálaráðið, 24. juli 2017
Aksel V. Johannesen (sign.)
løgmaður
/ Rógvi Reinert (sign.)


text:
Bókin er í sætta torleikastigi, og allar bøkurnar í røðini eru komnar út í ár.
Lino og vinir hansara gera seg til reiðar til seinasta og avgerandi slagið móti Broto. Men teir eru færri, og Broto hevur Malin og drekan Narno. Hava tey yvirhøvur nakran møguleika?
Saman við Lóa og Aju loysir Lino gátuna um uppruna teirra. Tað gevur teimum styrki – og hon er sera umráðandi í stríðnum móti Broto. Samstundis ger Aleksa sítt til, at uppreisturin eydnast í felagsskapi við systrini hjá drotningini Nur. Hetta setir hana í stóran vanda fyri, at Malin brúka gandakynstur at avdúka uppreistrarfólkini, og klárar hon at standa ímóti tí?
Sum hinar bøkurnar í røðini er henda seinasta eisini ógvuliga spennandi.
Aftur


text:
Umrøða av vegleiðaraútbúgvingini í norðurlendskum tíðarriti
Á heimasíðuni www.nordvux.net, vóru í januar tvær greinir, ið umrøða vegleiðaraútbúgvingina á Setrinum.
Hendan heimasíðan er heimasíða NVLs, sum er norðurlendskt netverk fyri vaksnamannaútbúgving.
Fyrra greinin, ið Kristianna Winter Poulsen hevur skrivað, hevur heitið “Vejlederuddannelse på Færøerne – nordisk samarbejde i praksis”. Les greinina á hesum leinki
Seinna greinin, ið hevur heitið “Spændende eventyr på Færøerne”, byggir á samrøðu við Sif Einarsdóttur, útbúgvingarleiðara og professara við Háskóla Íslands, ið eisini samskipar VALA-netverkið. Les greinina á hesum leinki og um VALA her.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Sverri Egholm
20.01.2018 - 22:10
Mentan > Tónleikur > Tónleikakappingar
Ársins X Factor koyrir við fullari ferð og aftur í ár eru føroyingar við í sendingini.
Í gjár var Olivur Bech Andreasen við í sonevndu Five Chair Challenge, og Remee dámdi hann so mikið væl, at hann fekk ein stól, og slapp at vera sitandi restina av sendingini.
Men hann kundi líka so væl verið sendur heim.
- Eg eri ovfarin at tað blivu hesi fimm. Tað er so nógv sum spælir inn, men í síðsta enda var tað eitt høgt tekniskt støðið hjá fleiri av teimum, sum eg ikki kundi lata fara framvið, sigur Remee, sum seinastu trý árini hevur vunnið X Factor við sínum luttakarum.
Hann sigur við dr.dk, at hann angrar at hann mátti siga forvæl við Lauru eftir at hava giviðhenni ein stól. Men tað vóru bara fimm stólar sigur ein harmur Remee.
“Årets færing”, sum Remee kallaði hann, Olivur Bech Andreasen, sang “The Gambler” hjá Kenny Rogers, og tað var sera væl móttikið av áhoyrarunum og dómarunum.
So væl, at hann var millum tey fimm, sum sótu eftir tá sendingin var av. Olivur sang seg harvið víðari til næsta umfar, sum verður bootcamp. Men áðrenn tað kemur hartil, so skulu bólkarnir og tey undir 23 royna seg í Five Chair Challenge.
Les eisini: Video: Her sæst øll upptøkuroyndin hjá Olivuri
Les eisini: Olivur: - Væntaði at verða skiftur út
Les eisini: Blachman um Olivur: - Halt kjaft, tú ert góður
Olivur Bech Andreasen (Mynd: Bjarne Bergius Hermansen/DR)
Remee (Mynd: Bjarne Bergius Hermansen/DR)


text:
Ingolf Jacobsen á Kamarinum 100/
8.desember fyri hundrað árum síðani varð evnaríki føroyski listamaðurin, Ingolf Jacobsen føddur. At hann ikki er betur kendur í dag, kemst helst av, at hann doyði tíðliga orsakað av sjúku. Ólavur Jakobsen hevur skrivað nøkur orð um ommubeiggjan, sum Listaportalurin slapp at læna:
Í dag, 8. desember, eru 100 ár liðin síðan ommubeiggi okkara, teknarin og listamaðurin Ingolf Jacobsen á Kamarinum var borin í heim. Ingolf var yngsti sonur Nicolinu Dam og Magnus á Kamarinum, byggimeistara í Havn. 19 ára gamal fór hann av landinum við lítið øðrum enn tekningum sínum og byrjaði í 1940 á Kunstakademinum í Keypmannahavn, har ið Aksel Jørgensen var lærari hansara. Ingolf luttók saman Janus Kamban, Gudmund Hentze, Elinborg Lützen, Ruth Smith og Mikines á tí fyrstu føroysku framsýningini nakrantíð í Keypmannahavn. Janus Kamban, sáli, segði mær fyri nógvum árum síðani frá um Ingolf og tíðina undir krígnum hjá ungu føroysku listafólkunum í Keypmannahavn. Janus segði mær, at Ingolf seinnu tíðina hann var næmingur hjá professaranum ikki treivst og at hann fekst við mong onnur ting og hevði nógv hugskot. Ingolf hevði mest hug til blaðtekning, og nógvar av tekningum hansara frá lestrartíðini eru rættiliga social-realistiskar, langt innan hetta orðið var komið til Føroyar. Óansæð hvør uppgávan var, so kláraði Ingolf tað við penni og blýanti sínum. Um tað var reklama, pallmyndir, keiputekningar. Hann vann sær inntøku sum teaturmálari á Kongaliga Teatrinum í Keypmannahavn, hann skrivaði útvarpsleik, sum var sendur við m.a. kendu sjónleikarunum Holger Reenberg og Mogens Wieth í Danmarks Radio. Ingolf hevði ítøkiligar ætlanir um at seta á stovn føroyskt útvarp og hevði somuleiðis ætlanir um eina ballet. Hann flutti til Århus og var hann við til at stovna føroyingafelag í Jyllandi. Ingolf gjørdist eisini høvuðsteknari á Aalborg Stiftstidende, umframt at hann virkaði sum teknari á satiru-blaðnum Cimbrer-Hylet. Ingolfi longdist heim til Føroyar og hugurin var á tremur við ætlanum. Alt hetta skuldi setast í verk, tá ið hann slapp aftur til Føroyar nú heimsbardagin var av. Men Ingolf gjørdist álvarsliga sjúkur av krabbasjúku í kjálkaholuni og doyði 15. juni 1946, bert 29 ára gamal.
Í bóklingi, ið Mentunargrunnur Studentafelagsins gav út í 1972, skrivar Gunnar Hoydal m.a. um Ingolf: "Eingin var í iva um, at Ingolf átti óvanligar gávur, heldur ikki hann sjálvur, og hann hevði hug at fáa meira burtur úr teimum. Men haðani, og so til at leita út í eina óvissa framtíð í einum ótryggum starvi í fremmandum landi, tað er eitt stórt stig, sum krevur einastandandi sjálvsálit og ágrýtni. Ingolf bilaði hvørki, og aðrir møguleikar vóru ikki ....”. Gunnar endar inngangin í bókini soleiðis:
".... At meta út frá hesum um tey úrslit, ið kundu komið burturúr hansara gávum er hættisligt, ivaleyst eisini óneyðugt. Vónin hjá tí, ið hevur savnað tilfarið, hevur verið at geva sína egnu mynd av einum gávuríkum landsmanni, sum fór so merkiliga opin, hugagóður og óspiltur gjøgnum sítt stutta lív"
William Heinesen, var nógv úti í Konradsbrekkuni, saman við Jørgen-Frantz Jacobsen, ið var granni hjá byggimeistaranum Magnusi og gávaðu børnum hansara. William skrivaði í brævi til bróðursystur Ingolfs um síni minni um hesar báðar úrmælingar, faðrin Magnus og sonin Ingolf, og at teir báðir vóru fyrimyndir til Marselius í stuttsøguni Det fortryllede lys. Ingolf giftist Clara Marie og fingu tey tvey børn, Stein og Ingun.


text:
Er moralur genetiskur?
Eg rokni við, at nógv av tykkum hava hoyrt hvat eg ætli mær at siga fyrr, ella um ikki annað gjørt tykkara egnu tankar um evni. So tit kunnu lesa hetta sum eina samanfatan av tí vit vanliga hoyra um menning og moral og so mína egnu meining, sum er grundað á tað eg veit um menning og náttúrliga úrveljing.
Vit kunnu byrja við pástandinum at menniskju eru sjálvsøkin tí at okkara genir eru tað. Hesin pástandur kemur helst einamest frá misskiljingum av “The Selfish Gene” hjá Richard Dawkins. Bókina læs eg sjálv tá eg gekk á fyrsta ári á universiteti og noyddist at finna okkurt, sum gav eina greiða frágreiðing av hvussu menning fer fram uttan at blanda ov nógv tekniskt mál uppí. Hetta noyddist eg at gera, tí mín undirvísing í lívfrøði í Føroyum hevði verið so mikið vánalig, at eg ongantíð hevði lært um menningarlæruna. Eg skal kanska eisini siga, at eg grundi mína vitan um menning á fleiri bøkur enn júst hasa hjá Dawkins. Hetta var bara tann fyrsta eg læs um evnið.
Náh, men sjálvsøkna menniskjan. Í “The Selfish Gene” verður skrivað nógv um ílegur og hvussu tær eru sjálvsøknar. Hvussu tær vilja yvirliva og hvussu tær brúka djórakroppar sum maskinur, sum skulu hjálpa teimum at yvirliva. Trupulleikin uppstendur tá vit koma til moral. Hetta er tí, at hesar djóramaskinurnar burdu uppført seg fullkomiliga sjálvsøkið vegna ílegurnar tær bera í sær. Hetta er tíverri ein øgiliga simplistiskur (og skeivur) máti at síggja tingini uppá. Tað undrar meg altíð, at fólk, sum hava lisið “The Selfish Gene” koma til niðurstøðuna, at vit mugu vera sjálvsøkin, tí okkara ílegur siga tað. Tað virkar, sum tey bara hava lisið fyrru hálvu av bókini, ella kanska minni enn tað. Nú er tað nokkso langt síðani at eg læs bókina, men eg veit at tað var har eg lærdi um “Game theory” fyri fyrstu ferð, og júst hetta er ein stórur partur av hvussu tað kann bera til, at maskinur, ið bera sjálvsøknar ílegur, kunnu vera ósjálvsøknar.
Her kemur ein frágreiðing av hvussu eg skilji evnið: Ílegur eru ikki veruliga sjálvsøknar (hetta er bara myndatala, fyri at gera tað heila eitt sindur lættari at skilja). Ílegur bara eru. Ílegur duga at kopiera seg, og tær ílegurnar, sum duga best at kopiera seg, eru tær, sum flest eru av. Hetta er grundtankin, og øll menning byggir á hetta. Tað vil siga, at alt, sum eitt djór ger, sum ger at ílegurnar í tí kopiera seg meira enn tær í hinum djórunum, førir til, at har eru fleiri av tí djórinum. Tey djórini, sum ikki føra til meiri kopiering hvørva so líðandi.
Her kemur so stóri munurin. Fyri nógvar ílegur er tað galdandi at teirra maskinudjór best kann loyva teimum at kopiera seg við at vera ósjálvsøkið. Hetta er serliga galdandi millum menniskju, har sjálvsøkin atferð hevur tað úrslit, at ongin maki tímir at hjálpa tær, at kopiera tínar ílegur niður í eina aðra maskinu. Hugsa um tað: Hvør fær flest avkom? Egoisturin, sum øll hata, ella fitti persónurin, sum øll elska? Tað er ikki eingongd tí at tað er neyðugt at vera so ræðuliga ósjálvsøkin, fyri at klára seg. Mann skal bara ikki vera fullkomiliga óúthaldiligur. (og har kom ein onnur Darwin misskiljing: Tað er ikki “Survival of the fittest” men “survival of the fit enough”). Afturat tí, at finna onkran at gera eitt barn saman við, kemur eisini yvirliving. Fólk, sum uppføra seg sjálvsøkið, ella bara á ein hátt, ið samfelagið ikki góðtekur, verða útihýst. Vera antin blakað í geglið, avrættað ella á annan hátt avvíst av samfelagnum. Av tí, at menniskju í ein stóran mun hava tørv á samfelagnum fyri at yvirliva, so er tað soleiðis, at menniskju, sum best passa inn í samfelagið eisini eru í meiriluta (og ávirka harvið samfelagið. Har er ein ringrás har). Tað er ikki ein spurningur um at menniskju noyðast at passa inn í samfelagið, men heldur at menniskju, sum passa inn í samfelagið hava størri møguleika fyri at yvirliva og fáa børn, og tí eru fleiri til av teimum.
Eg veit ikki hvussu greitt hetta bleiv. Eg haldi tað er eitt einfalt prinsipp, men eg havi skilt á lagnum, at har eru nógv, ið ikki skilja tað.
Um vit nú lata sum um, at eg havi greitt nóg væl frá tí, so kanska tað ber til at síggja hví “The Selfish Gene” ikki sigur nakað um, at menniskju eru sjálvsøkin orsaka av sínum ílegum. Menniskju eru soleiðis, sum samfelagið hevur gjørt tey. Tað vil siga. Reint genetiskt eru menniskju so, sum loyvir flest kopium, so tey eru sosial, klók, musikalsk og so framvegis. Harafturat hava menniskju (og ein rúgva av øðrum djórum) evnini til at tilpassa seg ymiskar umstøður, sum loyva teimum at læra restina av eginleikunum, sum skulu til fyri at skapa so nógv kopiir sum gjørligt. Allir hesir eginleikar eru ein balansa av sosialari atferð (vinarligheit, hjálpa teimum í neyð, stuðla hvørjum øðrum. Ymiskt, ið kann kallast ósjálvsøkni.) og individuellari atferð (tjena nógvar pengar, fara á besta skúlan at lesa, osfr. Ymiskt, ið kann kallast sjálvsøkni.). Tað vil siga, at menniskju noyðast ikki at “berjast ímóti” sínum sjálvsøknu ílegum. Vit eru, sum vit eru heilt av okkum sjálvum, tí okkara samfelag og ílegur hava gjørt at júst vit blivu til. Um samfelagið var øðrvísi, so høvdu vit ikki blivið til, men heldur onnur menniskju, sum høvdu ílegur, sum passaðu betri til tað samfelagið. Skal tó líka siga, at sum altíð við menning, so eru munirnir smáir og menniskjað við allar best egnaðu ílegunum doyr kanska í einum ferðsluóhappi, so hetta er ein spurningur um fleirtal av ílegum í nógvum ymiskum menniskjum yvir langa tíð og ikki ávísum einstaklingum í einum ættarliðið.
Viðmerkingar, serliga frá fólki við skili fyri evninum eru vælkomnar. Eg havi ringt við at formulera hetta, so um onkur dugur at siga tað meira elegant, so hevði tað verið frálíkt.
Merki: Ása Johannesen, etikkur, menning, menningarlæran, moralur


text:
Skurðdepilin á Landssjúkrahúsinum søkir hervið eftir læknaskrivara til setan skjótast til ber.
Læknaskrivararnir á Skurðdeplinum arbeiða í 5 toymum, sum fevna um: Oyrnadeild, Eygnadeild, parenkymkirurgi, gynekologi og ortopædkirurgi. Harafturat er Skaðastovan/Akutta móttøkan ein partur av okkara arbeiðsøki.
Viðkomandi, ið settur verður, kemur í høvuðsheitum at starvast á Oyrnadeildini umframt at luttaka í vakttoyminum á Skaðastovuni. Uppgávurnar eru fjølbroyttar og fevna um vanligar læknaskrivarauppgávur, telefonavgreiðslu og samskipan av virkseminum á Oyrnadeildini.
Skipanir, ið verða nýttar eru Cosmic, Mirsk, Outlook og Word.
Førleikakrøv:
Vit kunnu bjóða:
Løn- og setanartreytir sambært sáttmála millum Starvsmannafelagið og Fíggjarmálaráðið.
Nærri upplýsingar um starvið fáast við at venda sær til Marnu Gásadal, læknaskrivara, lokal 5361 ella Poulu Reinert-Petersen, depilsleiðara, tlf. 234730.
Umsóknarfreistin er 29.oktober 2018 Upprunaprógv fyri útbúgving og viðmæli skulu havast við til møguliga samrøðu.
Søk starvið á knøttinum niðriundir har tað stendir ‘søk starvið’
Á heimasíðuni www.ls.fo kann ein síggja okkara visjón, missión og strategimál undir leinkjuni ”um stovnin”.Øverst på formularen
Nederst på formularen
lýsing er her


text:
1. sunnudag í advent verður árligi adventshugnin í Meinigheitshúsinum í Vági.
Seinastu árini hava børn, ung og eldri nýtt eina løtu saman um sang, andakt, og so eisini ymiskt ítriv, samstundis sum jólatónleikur og prát hevur merkt løtuna, tá ið Meinigheitshúsið hevur havt adventshugnan.
Í ár vitjar Mourtis M. Viderø til tiltakið, og fer at hugna um við sangi, eins og tað verur farið gera køkur, dekoratiónir og tekningar undir tiltakinum.
Endamálið við tiltakinum er at hugna sær saman, fáa eitt gott orð við á leðini, umframt at ein kann nýta løtuna til at gera nakað av jólastákan. Tiltakið byrjar kl.17.00 og er liðugt umleið 18.30 og vónandi koma bæði børn úr sunnudagsskúlum, ung, vaksin og eldri við, um tey hava børn ella ei, tí løtan er ætla øllum.
Av tí at tiltakið liggur kl. 17.00 so er hetta ein samanrenning av sunnudagsskúlanum og møtinum fyri hendan dagin.
Meinigheitshúsið í Vági


text:
Hesar næstu dagarnar verður stór ferðavinnuráðstevna í Føroyum, har nógvir útlendskir ferðasmiðir og ferðaskrivstovur eru við.
Tað eru Atlantsflog og Ferðavinnudeildin í Uttanríkisráðnum, sum skipa fyri og endamálið er at vísa útlensku ferðasmiðjunum og ferðaskrivstovunum, hvat Føroyar hava at bjóða sum ferðamál.
Tiltakið byrjar í morgin, hósdagin 5. mai við móttøku í Mullers Pakkhúsi og heldur fram við framløgum og verkstøðum í Løkshøll í Runavík fríggjadagin.
Leygardagin eru útferðir á skránni og gestirnir fara avstað aftur sunnudagin.
Hetta er eitt afturvendandi ferðavinnutilltak, sum øll ferðavinnan í Føroyum stendur aftanfyri.
Fyrireikararnir siga, at teir fegnast um at undirtøkan er óvanliga stór í ár.
Undanfarin ár hava einir 40 útlendingar verið á ráðstevnuni, men í ár eru einar 70 útlendskir ferðasmiðir og ferðaskrivstovur komnar higar at kunna seg um Føroyar sum ferðamál.
Umframt ferðavinnufólk úr okkara grannalondum og Evropa, eisini Eysturevropa, eru ferðavinnufólk eisini komin higar úr Russlandi, USA og aðrastaðni.
Seinni í ár verða Føroyar eisini vertur fyri Vestnorden Travel Mart, sum er ferðavinnustevna, sum Føroyar, Grønland og Ísland skipa fyri. Tann stevnan er í Føroyum fjórða hvørt ár og í ár verður hon í døgunum 13-15 september.


text:
U20 landsliðið hjá dreingjum, sum skal leika EM-kapping í Stórhøllini á Hálsi um vikuskiftið er nú úttikið.
Liðið skal leika í alt 3 dystir og tann fyrsti verður fríggjakvøldið klokkan 19,00 ímóti Íslandi og hinir dystirnir eru ímóti Skotlandi og Luksemburg.
Dystarskráin er annars henda:
Úttiknu leikararnir eru hesir:
Úr TB
Bárğur Dimon, diagonal/kantur
Úr Mjølni
Dávið Hentze, kantur
Úr SÍ
Julian Vest Niclasen, hevari
Ragnar Weihe, kant/miðja
Jógvan Kári Birgirson Lauritsen, miðja
Jón Weihe Simonsen, miðja
Hjørtur joensen, diagonal
Ari í Haraldstovu Petersen, libero
Oddur í Haraldstovu Petersen, libero
Úr Fleyr
Jónfinnur Hansen, kantur
Hákun Weihe Heinason, kantur
Jógvan Magnusson Gøthe, kantur


text:
Fundarfrásøgn frá foreldrafundinum 1. sept. 2016
Tað er ein stór broyting at fara frá innskúling til miðdeild. Krøvini eru størri, og ger hetta, at næmingarnir mugu arbeiða meiri, bæði í skúlanum og heima. Um foreldur velja at leggja nógva orku í hetta nú, verður tað munandi lættari, tá ið barni fer í framhaldsdeildina, har enn størri krøv verða sett.
Lærugreinarnar:
Føroyskt:
Næmingarnir hava fingið nýggja lesimappu, ið tey skriva í eina ferð um vikuna + tá ið tey eru liðug við eina bók. Eftir hvørja lisna bók gera tey eitt bókaummæli. Hesi eru eisini í mappuni.
Fyrisagnir skulu fyrireikast saman við einum vaksnum, har spurt verður inn til ymsu orðini. Harumframt er tað ein møguleiki at skriva tekstin av heima, sum eina eyka venjing.
Mállæra: Vit ætla at blíva liðug við Eg skrivi 1 og 2 í ár. Næmingarnir fáa tað fyri heima, ið tey ikki náa í skúlanum. Um tey ikki sleppa undan at gera hetta heima, ger hetta, at tey fara at nýta tíðina í skúlanum betur, og fáa tað gjørt har ístaðin. :)
Støddfrøði: Næmingarnir skulu lata inn 12 ferðir um árið. Tíðspunktini standa í innlatingarheftinum. Møguleiki er sostatt at gera hesar innlatingar, tá ið tit hava stundir til tað, bara áðrenn innlatingartíðspunkti.
N/T: Boð verða ikki altíð givin áðrenn farið verður túr. Umráðandi er tí, at næmingarnir altíð eru klæddir eftir veðrinum.
Landsroyndir: Næmingarnir skulu til landsroynd í føroyskum ('lesa og skilja' og 'fyrisøgn'), støddfrøði og 'náttúru og tøkni'. Landsroyndirnar vera í mai mánaða.
Ymiskt praktiskt:
Lítli matpakkin: Vit eta ikki longur lítla matpakkan í tímanum. Umráðandi er tí, at næmingarnir hava mat við, ið er lættur at taka við út í fríkorter.
Fríkorter: Næmingarnir sleppa nú at vera inni seinna fríkorterið, um teir hava hug til tess. Í flokshølinum er møguleiki at sita og práta, tekna, lesa, spæla borðspøl o.a. Eisini er møguleiki at fara út, ella at vera í Námsfrøðiliga deplinum.
Vinabólkar: Vinabólkarnir halda áfram. Umráðandi er, at ein vaksin er til staðar, og tryggjar ein góðan stemning.
Floksfundir: Vit hava floksfund eina ferð um vikuna. Hann fer ikki at liggja ein fastan dag. Tað kemur at standa í vikuætlanini, nær hann er.
Boð: Vit ynskja framvegis at tit geva kontaktlæraranum boð, tá ið barn tykkara ikki kemur í skúla.
Viðtalur: Viðtalurnar vera eftir heystfrítíðina, so nýggju lærararnir hava møguleika at læra børn tykkara betur at kenna.
Foreldraumboð
Nýggju foreldraumboðini eru:
Turid (mamma Róar)
Maria (mamma Inga)
Elmar (pápi Ró)
Jóhan (pápi Páll Fríða)
Súsanna (mamma Brand)
Eyðun (pápi Jónas og Djóna)
Uppgávur hjá foreldraráðnum:
Skipa fyri einum tiltaki um heystið og einum um várið. Hetta kann t.d. vera ein veitsla fyri næmingarnar og eitt nátturðakvøld fyri næmingum við familju ella einum gongutúri.